text:
So eru seinastu leikirnir fluttir í ársins FM-kapping í talvi fyri einstaklingar 2018. Sjeynda og seinasta umfar var avgreitt á Finsen í Havn í dag. Altjóða dómarin Arild Rimestad, sum hevur búð í Danmark í nógv ár, men fekk sín talvuppvøkstur í Havnar Telvingarfelag í 80-unum, og í dag reikar víða um heim sum altjóða talvdómari, hevur stjórnað FM-kappingini við tryggari hond.
Steyp og heiðursmerki vórðu handað teimum fremstu í hvørjum bólki, tá alt var liðugt. Gunvør Balle, forkvinna í mentanarnevnd Tórshavnar Býráðs segði nøkur orð og handaði vinnarum steyp og teimum fremstu í teimum fýra bólkunum heiðursmerki.
Tað er ikki yvir at dylja, at Havnar Telvingarfelag gjørdist stóri sigursharrin í ár. Telvarar úr Havn vunnu tríggjar av teimum fýra bólkunum, og av teimum, sum fingu heiðursmerki fyri at vera millum tríggjar teir bestu í teimum fýra bólkunum, vóru átta av tólv úr Havnar Telvingarfelag.
Helgi aftur føroyameistari
Helgi Dam Ziska endurvann føroyameistaraheitið. Stórfavoritturin var ósigraður aftur í ár og vann Landsliðsbólkin sannførandi. Yvirhøvur fullu úrslitini soleiðis, sum væntandi var. At Helgi vann, at Rógvi gjørist nummar tvey og Carl Eli nummar trý, var í samsvari við styrkitølini og styrkismetingina. Samanumtikið høvdu vit ein sterkan og javnan FM-bólk í ár.
Í seinasta umfari í dag endaði tað javnt á trimum av fýra borðum. Helgi og Carl Eli samdust tíðliga um remis, Sjúrður og Rógvi Egilstoft Nielsen telvaðu einar tveir tímar, áðrenn teir komu eftir, at støðan var jøvn. Á hinum borðunum var telvað á tamb. Rógvi Mortensen og Ólavur Simonsen endaðu í jøvnum rókaendatalvi, og á seinasta borðinum lukkaðist Hans Kristiani at knógva Rana.
7.umfar, Landsliðsbólkurin, 30. mars
Helgi Dam Ziska – Carl Eli Samuelsen ½-½
Sjúrður Thorsteinsson – Rógvi Egilstoft Nielsen ½-½
Ólavur Simonsen – Rógvi Mortensen ½-½
Hans Kristian Simonsen – Rani Nolsøe 1-0
Endaliga støðan í Landsliðsbólkinum:
1. Helgi Dam Ziska, HT 5½ stig
2. Rógvi Egilstoft Nielsen, ST 4½
3. Carl Eli Samuelsen, HT 4
4. Sjúrður Thorsteinsson, HT 3½
5. Hans Kristian Simonsen, KT 3
6. Ólavur Simonsen, KTF 2½
7. Rógvi Mortensen, HT 2½
8. Rani Nolsøe, KTF2½
Hinir bólkarnir
Kappingin var ikki minni jøvn og hørð í 1. bólki. Fleiri kundu vunnið, og bara tvey stig vóru millum vinnaran og nummar átta. Tríggir telvarar úr Havn endaðu fremstir.
1.bólkur
1. Herluf Hansen, HT 4½
2. Heiðrikur Jacobsen, HT 4½
3. Margar Berg, HT 4
Í almenna bólkinum valdaði eisini stórur spenningur- Fimtan telvarar kappaðust. Endin var, at Jón Mikkelsen úr Vestmanna trokaði seg framum hinar.
2.bólkur
1. Jón Mikkelsen, VT 5½
2. Leif Reinert Fjallheim, HT 5
3. Jón Andreasen, HT 5
Nýggjur føroyameistari í unglingadeildini gjørdist Luitjen Akselson Apol. Nógvir góðir ungir telvarar eru á veg fram, so framtíðin sær bjørt út. Fjúrtan telvarar kappaðust í unglingabólkinum.
Unglingar
1. Luitjen A. Apol, HT 6 stig
2. Rógvi Mørkøre, KT 5½
3. Suni í Horni Nielsen, ST 5½
Steypið fyri vakrasta talvið í kappingini vann føroyameistarin Helgi Dam Ziska fyri sigurin í øðrum umfari á Rógva Mortensen.


c: text/html

text:
Studentadagur í Fólkatinginum fyri lesandi í Danmark úr Føroyum og Grønlandi INNBJÓÐING Av tí at tiltakið hjá Norðuratlantsbólkinum á Fólkatingið fyri tey føroysku og grønlendsku lesandi í 2008 eydnaðist sera væl, hevur bólkurin – í samstarvi við studentarfeløgini – avgjørt, aftur í ár, at skipa fyri einari líknandi ráðstevnu.
Ráðstevnan verður fríggjadagin tann 27. marts 2009 frá kl.13 til kl.17 í Landstingssalinum á Christiansborg. Dyrnar lata upp kl. 12:00.
Á studentadegnum kunnu luttakararnir – umframt limirnir í Norðuratlantsbólkinum – millum onnur, hitta fylgjandi politikarar og vinnulívsfólk: Line Barfod úr Eindarlistanum, Heðin Mortensen, borgarstjóri í Tórshavnar Kommunu, Asii Chemnitz Narup, borgarstjóri í Sermersooq Kommunu, Christian Nagta, stjóri í Nema og Svend Hardenberg, stjóri í Nukissiorfiit, Grønlendskt El-felag.
Við støði í yvirskipaða evninum á ráðstevnuni ”Tá ið fjøllini kalla” fara røðararnir at tosa um flytføri í føroysku og grønlendsku arbeiðarafjøldini, og harafturat um hvønn týdning tað hevur fyri framtíðina hjá okkara londum, at fleiri hundrað føroyingar og grønlendarar hvørt ár flyta til Danmarkar og onnur lond at lesa.
Aftan á ráðstevnuna skipa feløgini fyri teimum lesandi, MFS og Avalak, fyri veitslu í sambandi við dagin. Veitslan verður í Føroyahúsinum, og byrjar kl. 19. Prísur fyri at verða við til døgurðan og veitsluna er 125 kr.
Feløgini fyri teimum lesandi skipa eisini fyri busskoyring til Keypmannahavn úr Ålborg, Århus og Odense. Bussurin koyrir úr Ålborg fríggjamorgun og koyrir aftur úr Keypmannahavn til Odense, Århus og Ålborg leygardagin 12. april kl.13:00. Meira kunning um busskoyringina er at finna á www.dnag.dk.
Til ber at tekna seg til bæði veitslu og busskoyring, samstundis sum ein teknar seg til ráðstevnuna. Pláss er fyri 150 luttakarum og tí verða plássini latin teimum, sum fyrs tekna seg.
Til ber at tekna seg á: http://student.dnag.dk/ og skal hetta gerast áðrenn 22. marts 2009.
Prísur fyri veitsluna í Føroyahúsinum er 125 kr. og skal gjaldast til MFS: Danske Bank Reg. nr. 9570 Konto nr. 215 456 0 Viðmerk: "Navn & Fest"
Fyri nærri kunning, ber til at seta seg í samband við: Arnakkuluk Kleist: arnakkuluk.kleist@ft.dk Barbara Jacobsen: barbara.jacobsen@ft.dk
Avalak: gerth@avalak.gl MFS: mfs@mfs.fo
SKRÁ Kl. 12:00 - 13:00 KOMA OG SKRÀSETING Kl. 13:05 - 13:15 Juliane Henningsen, Norðuratlantsbólkurin Kl. 13:15 - 13:25 Line Barfod, Enhedslisten Kl. 13:25 - 13:35 Julie Rademacher, Socialdemokraterne Kl. 13:35 - 14:05 Spurningar/Kjak Kl. 14:05 - 14:25 Stuttur steðgur –bólkurin bjóðar kaffi og te
Kl. 14:25 - 14:35 Lars-Emil Johansen, Norðuratlantsbólkurin Kl. 14.35 - 14:45 Christian Nagata, Stjóri í Nema Kl. 14.45 - 14:55 Svend Hardenberg, Stjóri í Nukissiorfiit Kl. 14:55 - 15:05 Heðin Mortensen, Borgarstjóri í Tórshavnar Kommunu Kl. 15:05 - 15:15 Asii Chemnitz Narup, Borgarstjóri í Sermersooq Kommunu Kl. 15:15 – 15:45 Spurningar/Kjak Kl. 15.45 – 16.50 Bólkakjak / ”Workshop” Kl. 16.50 – 17.00 Høgni Hoydal, Norðuratlantsbólkurin Kl. 17.00 RÁÐSTEVNAN ENDAR
GG! Fyrivarni verður tikið fyri broytingum í skránni.

robotstxt: allowed

filter: keep


text:
Tíðindaskriv
14.02.2018 - 22:52
Ítróttur > Ítróttur > Fótbóltur
Sunnudagin 25. februar fer Atlético Madrid-venjarin Carlos García Cuesta at halda skeið um menning av ungdómsleikarum, frá U13 til U18. Hann fer at leggja fram sponsku uppfatanina av fótbóltsspælinum og tosa um, hvussu tað fyri hansara viðkomandi sæst aftur í, hvussu venjing við ungum leikarum verður løgd til rættis.
Venja teknikk og positiónsspæl frá fyrsta degi
– Í Spania leggja vit serliga stóran dent á tekniskan førleika og positiónsspæl, og tað verður vant frá fyrsta degi, sigur Carlos García Cuesta. Hetta er helst eisini ein høvuðsorsøk til, at Spania kann vera í heimselituni við lutfalsliga smáum leikarum.
Carlos García Cuesta fer tískil eisini at koma inn á fyribrigdið, sum rópast ‘the Relative Age Effect’ (RAE), t.v.s. hetta at evnagóðir spælarar, sum eru smáiir eftir sínum aldri (oftast føddir seint upp á árið), gevast, tí teir ikki sleppa á besta liðið ella fáa lítla spælitíð. Hvussu slepst undan fráfalli í størst møguligan mun?
Eftir framløguna hjá Carlos García Cuesta verður farið út á vøllin, har hann vísir tilgongdina í verki. Hetta verður gjørt í dialogi við skeiðsluttakararnar, sum eftir venjingarnar fáa høvi at gera viðmerkingar, seta spurningar og diskutera tað, teir hava hoyrt og sæð.
Carlos Garcia Cuestahevur UEFA Pro venjara-lisens og er bachelor í ítróttarvísindum. Hann er í føstum venjarastarvi hjá Atlético Madrid. Hann er høvuðsvenjari hjá U13-liðnum og hjálparvenjari hjá U18-liðnum. Umframt at spæla landskappingardystir, so luttaka liðini nógv í smáum, altjóða kappingum. Millum jólanna var U13-liðið við í altjóða kapping og gjørdist nummar trý eftir at hava tapt eftir brotssparkakapping fyri Barcelona í hálvfinaluni. Onnur lið í kappingini vóru t.d. Real Madríd, Valencia, Juventus, PSG, Internazionale Milan og Borussia Dortmund.
Skeiðið verður hildið sunnudagin 25. februar í B36-húsinum og á niðara vølli í Gundadali.


text:
Hesa frálíku mynd tikin í skýming frá 1950-árunum sendi FinnBjørn Guttesen mær í morgun. Hann er uppvoksin í Hornabø og veit nógv um skip og gamalt í Havn. Á myndini er byggifyritøkan Kampsax farin undir annað byggistig av Molanum. Vit síggja úr Molanum nakað av grótkasti. Fyrsta byggistigið byrjaði í 1922/23 og triðja byggistigið seinnapart í 1960-árunum. Hetta er so annað byggistigið at leingja Molan út í fulla longd, sum var liðugt seinast í 1950 árunum.
Nærmast síggja vit í Hornabø tvær barakkir hjá Kampsax, har kontór var í aðrari barakkini. Vit síggja eisini stóra blandumaskinu á Vestarubryggju og fáa eisini eyguna á betongkistu, sum vóru gjørdar/stoyptar har. Tá kisturnar vóru komnar sjógv, vóru tær fyltar nakað við vatni og síðani sleipaðar út á Molan fyri síðani at vera settar á rætta pláss og fyltar við gróti.
FinnBjørn sigur, at fólk blanda saman ymsar barakkir, sum hava staðið í Hornabø í ymsum millumbilum. Fyrst setti Kampsax upp tvær barakkir. Tær vóru reyðar við hvítum vindeygnum. So kom Nordisk Film í 1959 og setti “Hollywood” upp. Húsið var smalt og í tveimun hæddum. Húsið stóð bert har í tríggjar mánaðir, so vat tað tikin niður og fór aftur til Danmarkar. So kom Pihl & Søn har og setti upp tvær Mjørkadals barakkir. Tað ovaru kallaðu arbeiðsmennirnir, sum vera man fyri “Hollywood” og tað niðaru fyri “Broadway”. Tað var Phil & Søn, sum gjørdi triðja byggistigið, og longdi Molan út í núverandi longd.
Á Myndini síggja vit eisini ferðamannaskipið Tjaldrið hjá Skipafelagnum, og Tjaldrið fór seinastu ferð úr Føroyum 20. oktober 1967. Sjálvur minnist eg heilt væl haser betongkisturnar, og nógv fólk komu á Vestarubryggju at hyggja, tá kisturnar vóru hálaðar á sjógv eftir sokallari glíðubryggju. Ja, so minnast vit ódnina í 1988, tá nakrar av betongkisturnum á Molanum fóru av lagi, og stór umvæling mátti gera á Molan. Gamli Smyril liggur eisini við bryggju, og tekur minni pláss enn núverandi Smyril. (Vagnur)


text:
Raksturin byggir á mjólk, sum MBM heintar og kvittar fyri í durinum. Alt er automatiserð og verður alla tíðina skrásett. Tað krevst av einum modernaðum bónda, sigur Poul, sum fyrr hevur arbeitt í Sparikassanum.
– Í dag er neyðugt at leggja neyva fíggjarætlan og hava tætt samband við bankan og alla tíðina ansa eftir at einki teknisk óhapp hendir, sigur Poul. Hann hevur snøgga skrivstovu, við bað og wc í næsta rúmi og fyri endanum á gongini er rúmlig uppihaldsstova við køki.
Í sjálvum fjósinum eru tveir robottar, sum mjólka neytunum. Millum robottarnar er eitt kontrollrúm, sum vísir mjølkiúrslitini on-line. Í næsta rúmi er fóðurblandari. Tá neytini hava tænt sítt, verða tey slaktaði og seld. Og kjøtið er gott. Mortan í Hamrabyrgi gav herfyri neytakjøtinum hjá Poul hægsta stigatal í samanberandi smakkiroyndum.


text:
Kanningar floyma inn yvir skúlan. Einaferð var tað trettan árs royndin og seinnu árini hava vit øll hoyrt um PISA-kanningarnar. Nú eru tað sonevndu landsroyndirnar, ið bráddliga herja landið.
Sjálvur sá eg onkra uppgávu í sambandi við PISA-kanningarnar. Og eg má siga, at eg ivaðist í ætlanini við hesi kanning. Gamaní var kanningin eitt altjóða mátiamboð, har vit kundu samanbera okkum við OECD-lond. Tað er alt í ordan. Men eg fekk eina kenslu av at skúlamyndugleikarnir hava lítið og einki samband við lærarar og næmingar. Og so er tað ósamsvarið í málpolitikkinum. Málsligu dagsskráirnar eru mangar og ofta torskiltar. Ikki minst hjá fyrisitarum, ið eisini eru lærarar.
Danski lærarin og politikarin Marianne Jelved setti orða á kensluna, hennara og mína. Við donskum landbúnaði í huga segði hon ”Svinene bliver jo ikke bedre, jo oftere vi vejer dem!” Kanska eitt óheppið orðaval, tá vit tosa um vitan og uppæling. Men eg haldi at orðamyndin er greið og talar til øll.
Nú landsroyndin hevur verið í fjórðu og sættu flokkunum, hava børnini grinið eftir uppgávunum. Tey í fjórða flokki grína eftir at tey, ið hava gjørt uppgávurnar, kenna ikki mun á teknifilmunum ”Over the Hedge” og ”Alvin and the Chipmunks”. Í uppgávuni verður Dave, sum er í tí seinna filminum, koyrdur í hin fyrra. Og so grína tey!
Í sjálvum sær er feilurin ikki áhugaverdur. Tað, sum er áhugavert, er tann sjónliga frástøðan millum fyrisiting og veruleikan í skúlanum, har barnamentanin blómar. Fyrisitingin, ið ger uppgávurnar, letst undir herrópinum Testing for Better Teaching hava innlit og áhuga í hesi barnamentan. Men innlitið og áhugin er uttan rótfesti. Er pseudo.
Eg havi sæð uppgávurnar hjá fjórða í føroyskum. Og eg má siga, at børnini vita. Í hvussu er um teknifilm.


text:
Samstarv við stovnar og einstaklingar úti og heima
Fróðskaparsetrið hevur umframt síni egnu starvsfólk brúk fyri tænastum og stuðli frá eini røð av stovnum og einstakligum í Føroyum og aðrastaðni fyri at kunna liva upp til endamál sítt at undirvísa, granska og kunna um hetta virksemið á hægsta altjóða stigi.
Síðani Fróðskaparsetrið varð sett á stovn í 1965, hevur eitt fjøltáttað samstarv verið serliga við vísindafólk og leiðarar fyri granskingarstovnarnar í Føroyum. Samstarv hevur eisini verið við vísindafólk á útlendskum stovnum, serliga á universitetunum í næstu grannalondunum. Hesi fólk hava havt stóran lut í undirvísingini, próvdømingini og vísindaligu metingunum á Fróðskaparsetrinum, samstundis sum vísindafólk okkara og á øðrum stovnum hava arbeitt neyvt saman um granskingarverkætlanir. Eisini okkara vísindafólk hava undirvíst, próvdømt og mett aðra staðni.
Hendan skipan er av alstórum týdning fyri at tryggja, at virksemið á Fróðskaparsetrinum er á sama stigi sum á øðrum universitetum í londunum kring okkum. Við at virka hjá hvør øðrum fer ein jøvn góðskutrygging og eftirmeting fram, bæði av samlaða virkseminum hjá stovninum og av arbeiðinum hjá hvørjum vísindafólki sær.
Samstarvið hevur fyri tað mesta verið óformliga skipað við avtalum beinleiðis við undirvísarar og annars so hvørt í sambandi við ymsar uppgávur. Seinnu árini hevur Fróðskaparsetrið formliga knýtt fleiri av hesum vísindafólkum at sær sum adjungerðaðar professarar og lektarar.
Í sambandi við komandi umskipingarnar á Fróðskaparsetrinum er tað ynski og ætlanin bæði hjá Fróðskaparsetrinum og stovnunum, sum vit samstarva við, at formalisera hetta meira. Hetta er neyðugt til tess at lýsa umfatandi samstarvið og ikki minst at sjónliggera, hvussu stóran lut aðrir granskingarstovnar og vísindafólk á hesum stovnum og aðrastaðni eiga í útbúgvingunum á Fróðskaparsetrinum.


text:
24. Aug 2016
Vága Dansifelag, Álandsferð 28. juni – 4. juli 2016. Vága Dansifelag hevur samarbeiði við dansifeløg úr hesum londum: Norra, Svøríki, Danmark, Finnlandi og Álandi. Vit hava dansað...
17. Aug 2016
Til øll limafeløgini og umboðsráðslimirnar Við hesum verður boðað frá at aðalfundurin hjá Sláið Ring verður Leygardagin 24. septembur 2016 kl. 12.00 á Fróðskaparsetri Føroya, Føroyamálsdeildin V.U. Hammersheimbsgøta 16. ...
03. Aug 2016
NÁM hevur lagt stóra kvæðasavnið Føroya kvæði – Corpus Carminum Færoensium – stytt CCF út á heimasíðuna hjá Snar. Á heimasíðuni sr.fo, - undir yvirskriftini kvæði - ber til at finna leinkjuna til Føroya kvæði. ...
31. Jul 2016
Eysturoyar dansifelag á noregsferð 4-13. juli 2016...................... Í februar 2013 hevði eg fyrstu ferð samband við leikaringen Rakne gjøgnum teldupost frá Hilde Magnset, sum tá var í ferðanevndini hjá felagnum. Tey ynsktu at uppliva ólavsøku og vildu eisini fegin hava samband við...
21. Jun 2016
Leygardagin 21. maj skipaði Klaksvíkar dansifelag fyri landsdansistevnu – nr. 12 í røðini. Hetta er aðru ferð, at stevnan er í Klaksvík – fyrru ferð var í 1998. Tað viðraði av tí allarbesta. Millum kl. 16.00 og 16.30 seinnapartin steðgaðu fleiri...
02. Jun 2016
Í samband við norðoyastevnuna, skipar Klaksvíkar Dansifelag fyri almennum føroyskum dansi, fríggjakvøldið 03.juni kl.23 í Skálanum. Kostnaður 50 kr.Møtið fjølment.- NevndinMyndin er tikin í Hørpuni í Reykavík í sambandi við at børn úr Klaksvíkar dansifelag vóru partur av framførsluni:Veiða vind. Tey kvóðu...
18. Mai 2016
Barnadansistevnan hjá Sláið Ring og Jómsvíkingum 30. apríl 2016 – at seta við.... Árliga landsdansistevnan fyri børn – tann 13. í røðini – varð hesaferð hildin vesturi á Eiðinum í Vági. VB-húsið og ítróttarhøllin vóru karmur...
27. Apr 2016
Smyril broytir ferðaætlanina leygarmorgunin


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Bátastevnan 2011 - í tveir dagar
08.02.2011
Tíðindaskriv:
Fríggjadagin 20. og leygardagin 21. mai 2011 verður árliga Bátastevnan í Vestmanna.
Fyri 10. ferð verður skipað fyri Bátastevnu í Vestmanna. Hesuferð verður stevnan hildin tveir fylgjandi dagar, fríggjadagin 20. og leygardagin 21. mai '11. Kunning um bílegging av bátaplássum og plássum til húsvognar, umframt keyp av atgongumerkjum, verður lagt út á heimasíðuni www.vif.fo/
Skipað verður fyri tiltøkum á keiøkinum og í ítróttarhøllini fyri bæði børnum og vaksnum. Fríggjadagin 20. mai (Dýrabiðjudag) verður m.a. stórt barnatiltak við Trøllapætur og Trøllaommuni.
Sum vanligt verður suppa v.m. at fáa leygardagin, aftaná á siglingina av Fútakletti inn á Vestmanna. Seinni sama dag verður borðreitt við teimum vælumtóktu bátastevnubúffunum, umframt ymiskum øðrum. Barnatiltak við mini-tivoli, fiskibrunni, tombola, andlitsmáling, bóltkasti o.ø. verður kl.16 leygardagin. Leygarkvøldið verður stóri Bátastevnudansurin í ítróttarhøllini.
Vestmanna Ítróttarfelag bjóðar øllum áhugaðum vælkomnum á Bátastevnu fríggjadagin 20. og leygardagin 21. mai 2011. Ágóðin av tiltøkunum fer til liðugtgerð av kappróðrarneystinum.
VÍF
Kappróðrarneystið
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eitt veit eg
9. oktober 2009
Jóh. 9, 25
Hetta var glaða játtanin hjá tí sum var føddur blindur, tá Jesus hevði grøtt hann.
"Eitt veit eg, at eg , sum var føddur blindur, nú síggi".
Og hetta kunnu øll menniskju sum eru umvend siga. Men tað er júst hetta, sum heimsins børn ikki kunnu siga. Tey kunnu tala um mangt og hvat, men hetta kunnu tey ikki siga.
Eg sum fyrr var blindur, eg síggi nú!
Og skuldina hevur ikki Harrin, at tey ikki kunnu siga tað. Hann vil gjarna lata upp eygu teirra, men tey vilja ikki sjálvi. "Eygu síni hava tey latið aftur", stendur skrivað.
Men tað er glaða játtanin hjá øllum hinum heilagu – at eygu teirra vóru latin upp, so tey við undran kundu síggja Guðs ríki og Guðs dýrd í Kristusi.
Tú sum ert blindur, gev Jesusi loyvi til at lata eygu tíni upp, so tú kanst síggja tað, sum hini heilagu síggja – náðina, sannleikan, lívið og frelsuna í Jesusi Kristi.
Tá fert tú at prísa Guði um allar ævir
N: P. Madsen
Ordet 18. mei
Týtt Emma Jacobsen
Barnasangur
Lag: Velkommen lærkelil
Takk Jesus fyri tað
At vit hvønn sunnudag
Í sunnudagsskúla orðið
Kunnu læra.
Vælsignað okkum nú,
Vár lovsong hoyri tú.
Lat okkum altíð tíni smáu vera.
Úr donskum: Emma Jacobsen


text:
Táið sitandi býráð tók við valdinum fyri góðum ári síðani, varð semja um, at seta á stovn eina umhvørvisnevnd í politisku skipan kommununar, samsvarandi ynskinum um í øllum lutum at reka eina burðardygga kommunu, eisini á umhvørvisøkinum.
Eftir eitt væleydnað royndarár eru nevnd og býráð komin eftir, at stórur tørvur er á, at eitt starvsfólk verður sett meiri og minni burturav til tað, at skipa, handfara og avgreiða mál, sum hoyra umhvørvisøkinum til. Hetta snýr seg harvið um eitt nýtt starv í skipanini hjá Runavíkar kommunu.
•Starvið verður at seta hin 01. mars 2018, ella eftir nærri avtalu.
•Umsóknir skulu sendast við at trýsta á leinkjuna "Søk starvið" her á heimasíðuni: (runavik.fo/Leys størv)
•Umsóknini skal skal vera talgild, og hesi skjøl vera viðfest: CV, mynd, prógv og møgulig viðmæli,
•Umsóknini skal vera komin Runavíkar kommunu í hendi í seinasta lagi 10. februar 2018.


text:
Bilar
Bilin brúka vit mest t.d. at koyra til arbeiðis, at keypa og tá ið vit ferðast. Nógvir serbilar eru eisini, t.d. kappkoyringarbilar, sjúkrabilar, løgreglubilar, hýruvognar og sløkkibilar. Nýmótans bilar brenna diesel ella bensin eins og fyrstu bilarnir, ið vórðu gjørdir síðst í 1880. Men í útsjónd líkjast okkara bilar ikki teimum, sum vórðu gjørdir fyri bara 20 árum síðan. Settu vit allar bilar í heiminum á rað, høvdu teir rokkið av jørðini upp á mánan, og riðilin gerst longri hvønn dag. Motorurin er framman í flestum bilum. Hann dregur beinleiðis á framhjólunum, afturhjólunum ella á øllum fýra hjólum. Oftast eru fýra ella fimm gervi, sum verða nýtt alt eftir ferðini og vegnum. Í lágum gervi mala hjólini seint og fáa eyka megi at fara í gongd ella at koyra niðan brekku. Tá ferðin er nógv, í 4. ella 5. gervi, mala hjólum skjótt. Teldur gera framtíðarbilin eftir royndum í vindtunnlum. Hann verður á tremur av elektronikki, sum ger alt møguligt, eitt nú kann hann finna stytstu leið heim. Verksmiðjurnar nýta nýtt plasttilfar og eru farnar at gera royndir við motorum úr keramikki.
Bilar eru til so mangt. Flestu persónbilar eru rúmligir og koyra skjótt borið saman við tað, teir brenna. Kappkoyringarbilar og teir dýrastu bilarnir leggja dent á ferð og maglæti. Porsche er gott dømi um marglætisbil. Hann er gjørdur í hond næstan allur, sum hann er, og er ein av vakrastu og dýrastu bilum í heiminum, t.d. 10 Porsche 918 Spyder. Kappkoyringabilar, sum t.d. Ferrari, eru gjørdir at koyra skjótt og eru ikki sum aðrir bilar. Teir hava sterkar, stórar motorar, og skrokkurin er úr serliga løttum tilfari. Teir eru so lágir, at teir hava so at siga onga luftmótstøðu, og bilstjórin má tí næstan liggja niðri. 8-10 strokkar í tí øgiliga sterka motorinum gera, at kappkoyringarbilurin fer upp um 500 km/tíman. Trivaligu kringlubremsurnar kunnu minka ferðina á bilinum úr 300 km/tíman niður í 60 km/tíman eftir minni enn trimum sekundum. Dekk til kappkoyringar eru púra sløtt, tað gevur minst mótstøðu, men tey eru ógvuliga breið, so tey hava vegtak kortini. Stuttleikabilar hava stóran motor, rundað snið og vanliga bara rúm fyri tveimum fólkum.
Toyota er heimsins størsti bilframleiðari. [1] Eftir at hava verið tann bilaframleiðarin, sum seldi flest bilar frá 2012 til 2015, bleiv Toyota yvirhálað av Volkswagen í 2016.[2]
Innihaldsyvirlit
Søga [rætta | rætta wikitekst]
Fólk flentu í kíki at fyrstu royndunum í 1880-árunum at gera bilar. Myndugleikarnir kravdu, at maður skuldi ganga við reyðum flaggi framman fyri bilin. Karl Benz (1844-1929) gjørdi í 1885 ein bil, sum summi siga vera tann fyrsta, men hann hevði bara trý hjól. Fyrsti bilurin við 4 hjólum var danskur. Tað var Hammel-bilurin frá 1886. Hann koyrir enn, og er nú t.d. eisini at síggja á Teknisk Museum. Fransmaðurin Nicolas-Joseph Cugnot (1725-1804) gjørdi longu í 1769 fyrsta eimaktfarið, ein traktor at draga kanónir. Eitt slíkt eimlokomotiv dró ferðafólkavognar millum t.d. Nørre og Fredrikshavn frá 1862. Í 1890-árunum gjørdu René Panhard (1841-1908) og Émile Levassor (1843-1897) fyrsta bilin, har motorurin var framman fyri ferðafólkið. Soleiðis er nú enn í flest øllum bilum. Longu í 1903 koyrdu teir skjótastu bilarnir upp í 100 km/tíman, men teir vóru ógvuliga dýrir og steðgaðu ofta upp. Nú eru bilarnir bíligari og meira álítandi. Henry Ford (1863-1947) í Michigan gjørdi í 1908 fyrsta flutningsbandið í heiminum og kundi tí gera bilar so bíliga, at vanlig fólk høvdu ráð at keypa teir. Hvønn dag koyra milliónir av fólki um allan heimin í bili.
Søgugongd[rætta | rætta wikitekst]
- 1765: Nicholas Cugnot byggir tvey dampstýrd akfør, ið skulu brúkast at flyta vápn.
- 1835: Dampbussar verða tiknir í nýtslu til ferðafólkaflutnings í Onglandi.
- 1885: Gottlieb Daimler og Wilhelm Maybach byggja akfar við motori á tveimum hjólum.
- 1885: Carl Benz byggir eitt trýhjólað akfar við motori.
- 1893: Charles og Frank Duryea byggja tann fyrsta amerikanska bilin við motori.
- 1896: Henry Ford byggir sín fyrsta bil.
- 1903: Ford Motor Company verður stovnað í Detroit, Michigan í USA.
- 1908: Ford T bilmerkið kemur á marknaðin.
- 1933: Fyrsti Drive-In-biografurin í USA stovnaður.
- 1968: Bilar seldir í USA skulu hava trygdarseðlar (nýtt krav).
- 1971: Japan gerst heimsins næststørsti bilframleiðari eftir USA.
- 1973: Fyrsta altjóða orkukreppan í kjalarvørinum av Yum Kippur-krígnum í Ísrael.
- 1976: Ráðið fyri Ferðslutrygd sett á stovn í Føroyum.
- 1979: Iranska kollveltingin elvir til nýggja oljukreppu.
- 2003: Álitið um Nullhugsjónina hjá RFF almannakunngjørt.
- 2007: Ferðslutrygdarætlan fyri Føroyar sett í verk.
Bilsøgan í Føroyum[rætta | rætta wikitekst]
Fyrsti bilurin kom til Føroya 6. mai 1922, men verulig ferð kom ikki á bilasøluna fyrr enn seinast í 1960-árunum. Ferðslan á vegunum í Føroyum frá tí, at fyrsti bilurin kom til landið og so upp í 1960-árini, kann als ikki sammetast við ta ferðslu, sum vit kenna í dag. Bilarnir vóru sera fáir, og sama var við vegunum í bygd og bý. Heldur ikki vóru nógvir vegir millum bygda, og tað bar als ikki til at nýta bilin at ferðast úr einum enda á landinum í hin. Við tað at ferðslan var lítil, vóru eisini fáar ferðsluvanlukkur í mun til fólkatalið. Men í mun til bilatalið og koyrdar km var ikki heilt einki av ferðsluvanlukkum. Tá ið komið varð í 1970-árini, er føroyska samfelagið fyri stórum broytingum, og eftir fáum árum fekk tá tann vanligi føroyingurin væl meira av peningi um hendi í gerandisdegnum. Hetta bar m.a. við sær, at bilatalið fór at vaksa í stórum. Í 1969 vóru 3001 bilar skrásettir í Føroyum, men bara fimm ár seinni er talið meira enn tvífaldað: í 1974 eru 6825 bilar skrásettir. Longu í 1981 fór bilatalið upp um 12.000, so tað varð ferfaldað eftir bara 12 árum. Samstundis, sum hetta hendi, kom verulig gongd á at útbyggja vegasambandið: vit fáa brýr og tunlar, og bilaferjur fara at sigla millum oyggjarnar.
Ì 1980-árunum liva føroyingar yvir evni, og tá kemur uppaftur meira ferð á bilasøluna. Bara í 1984 vera 2093 nýggj akfør skrásett, og í 1985 eru 15.000 akfør í Føroyum. Og bilatalið veksur enn skjótari næstu fimm árini, tí 1. januar 1990 eru skrásettt 18.000 akfør í Føroyum, og bilatalið er næstan tvífaldað í tíggju ár. Hetta árið eru 3551 vøru- og lastbilar, 118 bussar, 233 hýravognar, 13.986 vanligir persónbilar og bara 113 motorsúkklur. Síðani koma kreppuárini, og eini 6000 fólk flyta av landinum. Fólk hava ikki ráð at umvæla eldri bilar, og teir verða settir, og tí minkar talið av akførum. Alt virksemið steðgar, og stóru lastbilarnir verða seldir av landinum. Næstu fimm árini gerast akførini 5000 færri í Føroyum. Ì 1995 er skrásett 15.504 akfør, men tá ið vit koma til ár 2000 ár, táttar bilatalið longu í 20.000 akfør. Vøru- og lastbilarnir í 2013 vóru 516, vøruvognarnir 3560, bussarnir 108, motorsúkklurnar 725, hýruvognarnir 101 og persónbilarnir 20.507. Haraftrat eru onnur akfør skrásett, sum ikki dagliga koyra í gøtunum millum annað ellisakfør og brandbilar. Verður alt talt við eisini prutlini, sum eru 1614 í tali, kampingbilar og kampingvognar, so nærkast vit 31.000 akfør við nummarplátu. Til hvørt motorakfar vóru 2,1 fólk, og til hvønn persónbil vóru 2,9 fólk.
Hagtøl[rætta | rætta wikitekst]
Í 1960 vóru 111 persónbilar í Føroyum, í 2013 er talið 20.504 bilar. Sambært fólkateljingini hjá Manntali í 2014, so er bilur næstan í hvørjum húski. 85 % av øllum í landinum hava ein ella fleiri bilar. Sambært fólkateljingini sæst, at í øllum økjum í Føroyum hava umleið helvtin av øllum húskum ein bil. Bara í Eysturoynni og Norðstreymi er tað undir helvtin av húskinum, sum bara hevur ein bil. Afturfyri eru tað fleiri húski her, sum hava tveir ella tríggjar bilar. Húskini í Eysturoynni hava flestar bilar. 90 % av øllum húskum í Eysturoynni hava ein ella fleiri bilar.
Síðani 6. juli í 2013 til 6. juli 2014 eru níggju deyð í ferðsluni í Føroyum - ein kvinna og átta menn. Samanborið við grannalond okkara eru flest deyð í ferðsluni í Føroyum í mun til fólkatalið (18 deyð/100.000 íbúgvar). Í Danmark, Noregi og Svøríki eru umleið 3-3,7 deyð seinastu árini fyri hvørjar 100.000 íbúgvar. Síðan fyrstu deyðsvanlukkuna í ferðsluni í 1928, eru 281 føroyingar deyðir í ferðsluni. 202 menn og 79 kvinnur. Av hesum vóru 100 børn ella ung, yngri enn 18 ár.
Kelduávísingar[rætta | rætta wikitekst]
- ↑ http://www.oica.net/wp-content/uploads/2013/03/ranking-2012.pdf
- ↑ http://e24.no/bil/dieselskandalen/volkswagen-passerer-toyota-stoerst-i-verden/23911360
- ↑ http://www.oica.net/category/production-statistics/
- ↑ https://en.wikipedia.org/wiki/List_of_countries_by_vehicles_per_capita (Grein á ensku Wikipedia)
- ↑ https://en.wikipedia.org/wiki/List_of_countries_by_traffic-related_death_rate (Grein á ensku Wikipedia)
- ↑ http://www.ferdslutrygd.fo/?p=1710


text:
Orð: Karsten Hoydal
Lag: Frits Johannesen
1. Fóru dagar handan bak,
teir sum bygdu mína barnaverð,
men alt stórt, sum inn í hugan rak,
livir frískt og fult av undurgerð.
2. Hond, ið ráddi míni leið,
varin hond, hon følist enn so eym,
hond mín var í henni, tá eg steig
fyrsta sinni út í áarstreym.
3. Fyrsti kaldi hvøkkur av,
undrandi eg síggi mínar tær,
báðir føtur farnir undir kav,
skaptir um og stórir standa har.
4. Flættar streymur seg um bein,
lokkar eygað við sær longur út
hagar áin dýpist møk og rein –
nú er slóknað øll mín fyrsta sút.
5. Vígdur ánni har eg stóð,
hoyrdi fossin kvøða skamt ífrá, –
hond, ið helt mær, vatnsins ríka ljóð
eru nærri enn tey vóru tá.


text:
Wednesday, January 8, 2014
Til lukku, Sakaris
Útvarpið visti at siga á døgurað, at nýggjasti stuttfilmurin hjá Sakarisi Stórá, Vetrarmorgun (2013) skal við á Berlinaluna, ta háttvirda filmsfestivalin í Berlin, har filmurin skal kappast um tvær virðislønir. Leikstjórin, Sakaris Stórá er boðin til Berlin, eg rokni við, at hann í skrivandi stund er nokkso málleysur av gleði, og tað hevur hann alla orsøk til. Hetta er stórt! Til lukku, Sakaris! Tað er Fish and Film við Ingun í Skrivarastovu, sum hevur framleitt Vetrarmorgun, sum er ein ungdómsfilmur um vinarlag, kynsligan samleika og leitan. Høvuðsleikarar eru Armgarð G. Mortensen og Armgarð G.Mortensen og Helena Heðinsdóttir Jørgensen.
(KP)
Posted by Listin at 1:40 PM


text:
Seyed Ali Khamenei
Ayatollah Sayyed Ali Khamenei (persiskt: سید علی خامنه ای, aserbadjanskt Seyyid Əli Xameneyi) (17. juli 1939) í Mashad Iran, er ein iranskur politikari og átrúnaðarligur leiðari. Hann var forseti í Iran frá 1981 til 1989 og hevur verið andaligur leiðari í Iran síðan juni 1989.
Faðirin var av Azeri (aserbadjanskari) ætt. Hetta er ein av mongum etniskum minnilutabólkum í Iran. Eins og undangongumaðurin Ayatollah Khomeini ber Khamenei eina svarta turban ið vísir at hann er ein eftirkomari hjá Muhammed profeti.
Innihaldsyvirlit
Málkunnleiki[rætta | rætta wikitekst]
Khamenei er kendur fyri sín áhuga fyri (islamiskum) bókmentum. Hann tosar flótandi persiskt og arábiskt, men er minni stinnur í aserbadjanska móðurmálinum í faðirætt; hann skilur eisini toluliga enskt. Hann hevur umsett fleiri bøkur frá arábiskum til persiskt.
Atsókn[rætta | rætta wikitekst]
Hin 27. juni 1987 royndi bólkurin Fólksins Mujahedin í Iran at beina fyri Khamenei á einum tíðindafundi; ein bumba ið var goymd í einum bandupptakara brast, Khamenei yvirlivdi, men misti førleikan í høgra armi fyri lívið. Hendan hending hevur fingið frómar shia-muslimar at meta hann sum ein 'livandi martýr'.
Rætturin til valdið[rætta | rætta wikitekst]
Khamenei'sa rættur til heitið 'Hægstráðandi leiðari í Iran' (enskt: Supreme Leader) hevur ikki havt undirtøku hjá øllum muslimskum leiðarum í landinum. Khamenei var ikki eingongd ein sokallaður Marja (Stór-Ayatollah) tá hann bleiv útnevndur sum Khomeini'sa eftirfylgjari. Orsøkin til at Khamenei bleiv valdur, var at Stór-Ayatollah Hossein Ali Montazeri ið ætlandi skuldi eftirfylgja Khomeini, sat í húsavarðhaldi um hetta mundið, vegna sínar atfinningar ímóti viðferðini ið Khomeini'sa mótstøðufólk fingu í iranskum fongslum, harímillum avrættingar.
Støða til Vesturheimin[rætta | rætta wikitekst]
Eins og undangongumaðurin, er Khamenei fíggindaliga sinnaður mótvegis USA og Ísrael, og situr illa um sátt við Vesturheimin sum heild; og hann páheldur rættin hjá Iran at útvega sær kjarnorku til friðalig endamál. Hann hevur tó eisini sent út eina Fatwa ið sigur at framleiðsla, goymsla og nýtsla av kjarnorkuvápnum er forboðin sambært Islam. Khamenei hevur eisini stundum tikið frástøðu frá margháttligum úttalilsum ið núverandi forsetin Mahmoud Ahmadinejad er komin við.


text:
Formula er flutt í nýggj stásilig høli á Óðinshædd í Havn. Starvsfólkahópurin er eftir fáum árum vaksin upp um 80 starvsfólk, og hølisviðurskiftini vóru tí vorðin ov trong.
Formula hevur hildið til í Stiðjagøtu síðan 1991 og hevur seinastu mongu árini húsast í tveimum bygningum. Nú er alt virksemið savnað undir somu lon.
Nýggju hølini á Óðinshædd gera eisini, at Formula er komið tættari býnum og harvið eisini nærri fleiri av kundunum. Á Formula fegnast tey tí um at kunna veita eina betri persónliga tænastu til kundarnar.


text:
09.05.2018 - Av: fp
Røðan hjá Eyðgunn Samuelsen á Javnaveitsluni
Við loyvi frá Landsstýriskvinnuni leggja vit út røðuna, sum hon helt á Javnaveitsluni seinasta leygarkvøld. Vit takka Eyðgunn fyri eina góða røðu.
Gott kvøld øll somul
Takk fyri at maður mín og eg eru boðin við í ársveitsluna hjá Javna. Vit hava glett okkum til at vera saman við tykkum øllum her í kvøld.
At vera saman í veitslulag, nú hýrurin er góður og lagi er gott, meini eg heilt vist kann verða við til at styrkja samstarvið okkara ímillum. Men ikki minst virðismeti eg at fáa høvi at hitta tykkum øll – børn og vaksin við menningartarni og familjur tykkara – og vit hava høvi at vera saman á ein annan hátt.
Eg havi ógvuliga stóra virðing fyri arbeiðinum, ið Javni leggur fyri dagin. Tað eru tit, sum vísa vegin, og tað eru fyrst og fremst tit, sum eru jarnbrotið fyri teimum framstigum, sum eru gjørd við at betra um korini og karmarnar hjá fólkum við menningartarni.
Tað hevur týdning, at vit sum myndugleikar áhaldandi vera mint á, at vit kunnu gera tingini betur, og at vit kunnu røkka longur. Javni hevur á mangan hátt verið við til at bróta slóð við at ganga undan við at fáa til vega vitan og skipa tiltøk, sum geva íblástur og sum eisini eru við til at ávirka tær avgerðir, sum vit sum myndugleiki taka.
Hóskvøldið fingu vit høvi at síggja filmin “tey serligu børnini” í KVF. Vit sóu 32 ára gomlu Elin, sum elskar at syngja og brodera. Elin livir eitt gott og virkði lív og hon hevur egnan bústað. Elin er víðakend í Føroyum, fyri kortum hevði hon enntá sjálvan løgmann til kaffi og tað var í hennara egna heimi. Løgmaður var errin av at verða boðin til kaffi hjá Elin og tað skilji eg væl, tí tað kann hann saktans vera!
Vit sóu eisini 20 ára gomlu Eyð, sum elskar at dansa og gera fimleik. Eyð gongur á serligt skipað miðnám og til fleiri ymisk frítíðarítriv. Eyð sigur eisini í sendingini, at hon hevur eitt gott lív, hon býr heima, men hon droymir um einaferð at kunna velja hvar, ið hon skal búgva og hvussu.
Báðar hava tær sínar dreymar, um arbeiðið og um framtíðina, júst sum øll onnur ung.
Sendingin vísir okkum, hvussu langt vit eru komin í arbeiðinum, at skapa umstøður, soleiðis at okkara ungu og øll onnur, við serligum avbjóðingum, fáa møguleika at skapa sær eitt gott lív, útfrá júst teirra fortreytum. Samstundis vísir sendingin eisini, at nakað er eftir á mál enn.
Málið má verða at øll við serligum avbjóðingum fáa eitt so gott lív, sum Elin og Eyð, og at eisini teirra dreymar kunnu gerast møguligir.
Tað er ein mannarættur at hava ein bústað, útbúgvingartilboð og møguleikan at verða partur av arbeiðsmarknaðinum, um ein megnar tað. At hava sítt sjálvsagda pláss í okkara samfelag og at verða partur av felagsskapinum.
Elin býr í Eysturoynni og Eyð býr í Havn, og sum vit síggja í sendingini, so hevur tað, í størri mun, eydnast okkum at skapa góðar bústaðarkarmar í Eysturoynni meðan tað eru nógv sum enn bíða í Suðurstreymoy. Vit eru ikki komin á mál, fyrr enn tað ber til at fáa ein hóskandi bústað, uttan mun til hvar í landinum tú býr.
Vit eru ikki komin á mál, men vit eru á veg og hava tikið nøkur stór fet í síðstuni.
Løgtingi hevur júst samtykt at vit kunnu fara undir at byggja 2 sambýli til fólk við menningartarni í Suðurstreymoy og eitt bú- og umlættingarheim til børn og ung við autismu, eisini í Suðurstreymoy. Í næstum verða hesar verkætlannir bjóðaðar út.
Vit hava funnið eina fyribilsloysn í Torfinsgøtu 41 til at húsa tey flestu av búfólkunum frá Mýruni, nú har ikki er búgvandi. Við samtyktini at byggja hesi 2 sambýlini, ið eg nevndi omanfyri, eru útlit fyri at tit á Mýruni ikki koma at bíðja alt ov longi, til tit kunnu flyta inn í tykkara nýggja heim á Mýruni.
Og vit fara víðari, tað næsta verður Barnaheimið og eina góða loysn fyri tey, ið búleikast á Eiragarði. Tað seinna hevur verið ein tungur burður, men eg havi lurtað eftir tykkum og tí vænti eg, at ein loysn skjótt kemur undir land og at tað verður ein loysn, ið vit øll kunnu fegnast um.
Løgtingi hevur eisini samtykt eina dagføring av leigulógini, har ið tað er lógarfest, at Almannaverki kann ráða yvir 5 hvørjari íbúð, ið bygd verður.
Tvey úrslit av hesum samstarvið millum Almannaverki og Bústaðir síggja vit í Blikagøtu í Runavík, har búfelagsskapurin fyri fólk við menningartarni júst er liugur og á Karlamagnusarbreyt, har íbúðirnar verða klárar at flyta inn í næstum.
Hetta eru stór framstig og vit skulu halda fram við at menna bústaðarpolitikkin við at byggja vanligar íbúðir, har tað verður sjálvsagt, at eisini fólk við serligum avbjóðingum fáa møguleikan at búgva, á jøvnum føti við onnur. Tí tað er fjølbroytni ið ger felagsskapin sterkan.
Eg haldi Elin sigur tað so gott í sendingini, hon sigur nakað soleiðis : “Downs syndrom er gott at hava, eg livið av tí “ Tað er jú so, at vit øll fáa orku av ymiskleikanum og tað at vera um hvønn annan.
Martin Joensen sigur nakað tað sama í sanginum “Eingin er sum tú” frá fløguni Vælskapt Brek.
Eingin er sum tú
Kanst tú siga mær, hvat tað er mær bagir?
Kanst tú lána mær látur tín í kvøld?
Eg vil flýggja til tínar gyltu staðir,
har mannasálin aldri verður køld.
Tú hevur givið mær nógv meir, enn eg kann bera,
tú hevur lokkað ljósið inn um mínar dyr,
– eingin er sum tú, eingin er sum tú
Tú ert eygnasteinur mín, eingin er sum tú.
Takk fyri !


text:
Orð: Ivar Aasen
Lag: Danskt fólkalag
Týtt úr norskum: Nyholm Debess
1. Til vildar øllum kann eingin gera,
tað er nú gamalt og vil so verða.
Eg haldi, altíð tað roynist best
at hjálpa har, sum tað treingist mest.
2. Um best tú bryggjar og roynir baka,
tó onkur er, sum vil fegin vraka,
tá so tann eini at ropa fer,
so rópa brátt bæði Páll og Per.
3. Ja, mangir dómarar vilja vera,
at øllum flenna, men einki gera;
og lýti finna tey víða hvar,
men sjá´lvi einki tey kunna sær.
4. Og mong tey eru, sum stúrin ganga,
eitt hánsorð fær tey at halla vanga.
Tey skuldi tikið tað meira lætt, –
tað kundi hent, at tey høvdu rætt.
5. Spyr aldri um, hvat tey flestu halda!
Mot rætt og sanning má einki valda.
Tað ræður lítið um tungt og lætt,
tað ræður meira um rangt og rætt.


text:
búmerki
Tit hava navnið - vit hava hugskotið
Vit gera tykkum eitt búmerki, ið bæði kann vera bæði talgilt og prenta, lítið ella stórt, í litum ella í svart/hvítt. Tú fært búmerkið í tí formati og stødd, sum tær tørvar, og tú ynskir.
Vit kunnu reintekna tínar búmerkis-skitsur, um tað er ynskiligt. Vit kunnu eisini broyta títt verandi búmerki. Saman finna vit útav tínum tørvi.
skelti
Eitt búmerki í størri formati
Til ber eisini at fáa búmerkið upp á eina hurð, ein bygning ella skelti. Vit hjálpa til við at finna rætta stødd og lit. Vit kunnu gera alt fyri tykkum, ella vit gera tað í felag.
bilar
Set títt búmerki á bilin
Eitt búmerki er sera sjónligt á bilinum, og ein slík lýsing á bilinum sæst so leingi, sum bilurin er til. Billýsingin virkar alt samdøgrið – eisini tá ið bilurin stendur stillur.
sniðgeving
Ger títt virki sjónligt fyri kundarnar
Ger títt virki sjónligt fyri kundarnar og skil teg frá tínum kappingarneytum.
Við einari væl gjøgnumhugsaðari grafiskar linju á visitkortum, brævpappir, bili og heimasíðu gerst tað sera lætt hjá kundanum at vita, hvørji tit eru – og gjarna at kunna fortelja víðari fyri øðrum møguligum kundum, hvat ið tit bjóða.
Umframt omanfyri nevndu tænastur seta vit upp og sniðgeva øll møgulig onnur ting so sum pakkitilfar, vørubløðum, ársfrágreiðingar, klisturmerkir og annað tilfar, ið krevur uppseting og sniðgeving.
gavulutir
Tørva tygum ein gimmick ella bert eina virkisgávu. Vit finna røttu vøruna og taka okkum av sniðgeving og staðseting av búmerki. Vit gera tað fyri tykkum ella saman.


text:
Næmingur í bankanum
BankNordik er eitt av stóru arbeiðsplássunum í Føroyum. Hetta setir krøv til okkum, og vit leggja tí stóra orku í at bjóða eitt umhvørvi við møguleikum, har øll trívast og mennast.
Næmingar eru ein sjálvsagdur partur av umhvørvinum í bankanum. Sum næmingur í BankNordik fært tú eina holla og nútímans útbúgving í einum altjóða arbeiðsumhvørvi við spennandi avbjóðingum.
Kára Patursson um at vera næmingur í BankNordik
"Fíggjarheimurin hevur altíð hugtikið meg. Eg byrjaði í Avgreiðsludeildini, og har treivst eg sera væl. Eitt áhugavert starv við nógvari ferð. Sera dugnalig fólk, nógv ymisk arbeiðsøki eru og nógvar áhugaverdar avbjóðingar. Tá bankin so søkti eftir næmingum, ivaðist eg ikki eina løtu. Tað var tað, eg vildi. Tú hevur nógvar møguleikar fyri at menna teg og skapa tær eina spennandi yrkisleið. BankNordik er millum størstu arbeiðsplássini í landinum, og her eru nógvir góðir møguleikar at velja ímillum. Her keðir ein seg ongantíð."
Kára um útbúgving, viðskiftafólk og starvsfelagar
Útbúgvingin er bæði praktisk og teoretisk og býtt upp í tveir partar: ein praktiskan og ein teoretiskan. Skúlin tekur tvey ár. Sum næmingur kemur tú runt í øllum arbeiðsøkjum bankans. Ein ætlan verður gjørd fyri hvønn næming, og har verður ásett, hvussu leingi, tú verður í hvørjum øki.
Fyrra árið endar við einari skrivligari próvtøku, og seinna árið endar við einari verkætlan, sum tú skalt verja. Tú lærir at skilja tørvin hjá viðskiftafólki, ráðgeva teimum, umframt at tú sjálvsagt lærir um allar tænastur bankans. Fyrra árið hevur tú fimm kravdar lærugreinir:
-
Ráðgevi í fíggjarheiminum
-
Kundin og fíggjarfyritøkurnar
-
Fíggjarligar vørur
-
Fíggjarligar fyritøkur og samfelagið
-
Fíggjarheimurin
Endamálið við útbúgvingini er millum annað, at tú sjálvstøðugt skalt kunna ráðgeva viðskiftafólki og skilja fíggjarligar trupulleikar.
Dugnaligir starvsfelagar
Mín fyrsta fatan av BankNordik var góð. Eg varð sera væl móttikin av starvsfelagunum, sum eru dugnaligir og hjálpsamir. BankNordik leggur stóran dent á trivnaðin millum starvsfólk, og tað haldi eg vera sera umráðandi. Umframt ókeypis frukt og kaffi verður skipað fyri skeiðum, útferðum og veitslum. Samanhaldið millum ‘tey ungu’ her í bankanum er gott, og tað gongur ikki long tíð millum, at vit gera okkurt saman. Vit fara út at eta, bovla og kanska ein túr í býin av og á.
Nøgd viðskiftafólk
Mær dámar sera væl, at í BankNordik hendir hvønn dag okkurt nýtt og spennandi. Tú møtir nýggjum fólki, og einki er so jaligt sum at síggja viðskiftafólk, ið fara úr bankanum væl nøgd og glað.


text:
Næstu komur og fráferðir hjá Norrönu
Innskriving (check-in) 2018
Vinarliga les kunningina niðanfyri áðrenn fráferð. Ferðafólk, sum ikki fylgja treytunum niðanfyri, hava ikki møguleika at ferðast við Norrönu og verða skrásett sum at tey ikki eru møtt upp; hetta merkir, at ferðaseðilin ikki verður afturgoldin.
-
tórshavn (fo) Innskriving
-
Upplatingartíðir til innskriving:
-
Freistir fyri innskriving:
Ferðandi við Norrönu verða biðin at møta í seinasta lagi:
-
-
hirtshals (dk) Innskriving
-
Upplatingartíðir til innskriving:
-
Freistir fyri innskriving:
Ferðandi við Norrönu verða biðin at møta í seinasta lagi:
-
-
seyðisfjørður (is) Innskriving
-
Upplatingartíðir til innskriving:
-
Freistir fyri innskriving:
Ferðandi við Norrönu verða biðin at møta í seinasta lagi:
-
Ferðafólk verða biðin at møta stundisliga. Tey ið møta ov seint kunnu vænta ikki at sleppa við og fáa ikki endurrindað ferðina. Ferðandi við serligum tørvi verða biðin um at møta seinasta lagi 2 tímar áðrenn fráferð.
Umborð og í land við akfari
Manningin á Norrönu roynir at fáa akfør í land og umborð skjótast tilber. Um nógvir bilar eru, kann henda at bíðitíðin er uml. 1 tíma fyri at sleppa umborð og í land. Tað ber ikki til at umbiða serligt pláss á bildekkinum, so tað slepst skjótari í land. Bert bilførarin kann sita í bilinum, meðan koyrt verður umborð. Rørðslutarnaði ferðafólk kunnu sita í bilinum og skulu boða frá við innskriving. Øll ferðafólk verða biðin um at hava P- og K-kortini klár, sum verða útflýggjað við innskriving.
Bildekkið er stongt meðan siglt verður, og skal neyðugt viðføri takast við úr bilinum beinanvegin. Við komu verða øll biðin um at sita í bilinum meðan koyrt verður í land.
Frystigóðs
Frystigóðs upp til 50 kg ella í mesta lagið ½m3, skal latast inn við innskriving og má verða merkt við navni og bústaði. Minst til at vísa samleikaprógv og P-kortið. Tollarir og trygdarfólk hava rætt at vita, hvat er í pakkanum, tí kann pakkin verða latin upp.
Broytingar í ferðaætlan.
Ferðandi hava skyldu at kanna ferðatíðir og møguligar broytingar á www.smyrilline.fo ella á tlf. +298 345900 (+298 345800 telefon svarari umborð)


text:
Sum tit kunnu lesa her á ssf.fo, so viðtók Svimjisamband Føroya á starvsnevndarfundi í síðstu viku eina nýggja reglugerð um startfelagsskap, soleiðis at føroysk feløg nú stilla upp sum éitt felags lið, á stevnum í Føroyum og aðrastaðni. Hartil varð reglugerðin fyri skifti millum feløg broytt eitt vet, til eisini at taka støðu í málum har skift verður millum felag og startfelagsskap.
Nýggja reglugerðin um startfelagsskap sæst her á ssf.fo, umframt her niðanfyri:
Reglugerð um startfelagsskap
Fyri at hækka um kappignarstøðið verður givið loyvi til, at feløg ganga saman í startfelagsskapi.
A. Tvey (2) ella fleiri feløg kunnu fara saman í startfelagsskap.
B. Startfelagsskapurin skal hava sjálvstøðugt navn, ið ikki kann vera tað sama sum tað hjá einum av feløgunum í Svimjisambandinum ella hjá øðrum felag í ÍSF.
C. At feløg ganga saman í startfelagsskap broytir ikki teirra limaskap í Svimjisambandinum og Ítróttasambandinum. Startfelagsskapurin fær ikki umboðan á aðalfundi í Svimjisambandinum ella Ítróttasambandinum.
D. Feløg, ið ynskja at fara saman í startfelagsskap, skulu senda Svimjisambandinum umsókn um hetta. Við umsóknini skal liggja nevndarsamtykt frá feløgunum um hesa avgerð. Svimjinevndin viðger umsóknina um startfelagsskap. Góðtekur svimjinevndin umsóknina, avger hon nær startfelagsskapurin tekur við.
E. Ynskir felag at fara úr startfelagsskapinum, skal felagið senda Svimjisambandinum fráboðan um hetta. Við fráboðanini skal liggja nevndarsamtykt frá felagnum um hesa avgerð. Svimjinevndin viðger fráboðanina. Hini feløgini í startfelagsskapinum verða kunnaði um fráboðanina. Eru fleiri enn tvey (2) feløg í startfelagsskapinum, verða tey spurd um tey ynskja at halda fram við startfelagsskapinum, uttan tað felagið, ið tekur seg burturúr. Uppathald av startfelagsskapi, ella burturúrtøka av felagi, kann bert fara fram við endan á einum svimjiári.
F. At feløg fara saman í startfelagsskap og burturúr, verður ikke mett sum skifti av svimjifelag. Sí reglugerð um limaskap og skifti av svimjifelag, stk. E.
G. Feløg í startfelagsskapi hefta fyri útreiðslurnar hjá startfelagsskapinum, t.d. tilmeldingargjøld og annað. Er ivamál um býtið av hesum útreiðslum tekur Svimjinevndin avger um býtið.
Viðtikið á starvsnevndarfundi 7. januar 2009
Broytta reglugerðin um limaskap og skifti av svimjifelag sæst her á ssf.fo. Broytingin er hetta eyka ískoytið:
E. Leggja feløg saman í startfelagsskap, so verður hetta ikke mett sum skifti av svimjifelag. Sama er galdandi tá feløg fara burtur úr startfelagsskapi.


text:
Yvirflyting
Vegleiðing til tín, sum ynskir at flyta frá danskari útbúgving til sjúkrarøktarfrøðing til Sjúkrarøktarfrøðideildina
Tú hevur hesar 3 møguleikar:
- Tú kanst søkja um yvirflyting, tá ið tú hevur staðið allar próvtøkur í modul 1, 2 og 3. Tú byrjar tá í Eind 4 í føroysku útbúgvingini.
- Tú kanst søkja um yvirflyting, tá ið tú hevur staðið allar próvtøkur í modul 1, 2, 3, 4 og 5. Tú byrjar tá í Eind 6 í føroysku útbúgvingini.
- Í serligum føri ber til at flyta yvir seinni í útbúgvingini, men tá verður útbúgvingin væl drúgvari. Orsøkin er, at tú skalt taka tær eindir í útbúgvingini, sum víkja frá donsku útbúgvingini. Tí mást tú flyta flokk í útbúgvingargongdini, fyri at fáa neyðugu 240 ECTS stigini.
Umsóknin
Umsókn um yvirflyting skal sendast Sjúkrarøktarfrøðideildini SFD(at)setur.fo saman við prógvi fyri teimum próvtøkum, sum tú hevur staðið.
Lestrarpláss
Játtan um yvirflytingin er treytað av, at Sjúkrarøktarfrøðideildin hevur tøk lestrarpláss.
Bíðilisti
Umsøkjarar til yvirflyting hava ikki møguleika at koma á bíðilista. Umsóknin um yvirflyting verður viðgjørd og avgreidd við støði í tøkum lestrarplássum á sjálvum viðgerðardegnum.
Vegleiðing:
Útbúgvingarleiðarin hittist á tlf. nr. +298 292255 og hevur teldupost susannam(at)setur.fo


text:
Michael Morpurgo er enskur rithøvundur føddur í 1943.
Hann las enskt og franskt á London University og starvaðist eitt skifti sum lærari og varnaðist, at alt ov nógv børn, sum búðu í stórbýum og býarøkjum, ikki høvdu møguleika at uppliva natúruna.
Saman við konuni setti hann á stovn ein felagsskap, sum skuldi gera tað møguligt hjá býarbørnum at sleppa at ferðast úti á landinum.
Tey hava í løtuni tríggjar garðar, ein í Wales, ein í Devon og ein í Gloucestershire.
Síðani 1976 hava yvir 50.000 børn úr øllum Onglandi verið og ferðast á onkrum á gørðunum í eina viku.
At búgva í Devon, lurta eftir Mozart og arbeiða við børnum gevur honum allan tann íblástur, hann hevur brúk fyri, at skriva bøkur, sigur Michael Morpurgo.
Útgávur:
1985 Vinur ella fíggindi
1998 Skipið Zanzibar
2014 Ferðin til Amerika
Umrøða:
Shaun Mc Carthy: All about Michael Morpurgo. Heinemann educational Books 2004
Michael Morpurgo: Let children be the judge of a good book. The Telegraph 16. nov. 2010
Michael Morpurgo: My favorite children´s books. The Telegraph 20. mars 2013
Heiður:
1995 Beefeater Children's Novel - Winner
1995 Whitbread Children´s Book Award
Costa Books Award fyri Skipið Zanzibar
2003 Children´s Laurerate
2006 OBE
Heimasíða:


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Fýra stjørnur á pall í Vestmanna
21.01.2011
Leygarkvøldið 26. mars fara fýra av kendastu songkvinnum, sum Føroyar hava fostrað, á pall í Vestmanna.
Nicolina á Kamarinum byrjaði blaðung at syngja seg inn í hjørtuni hjá føroyingum tíðliga í fimtiárunum í dansistøðum kring oyggjarnar. Hon er enn millum okkara bestu songfuglar. Nicolina hevur egið orkestur á tiltakinum í Vestmanna.
Guðrið Hansdóttir skrivar sjálv allan sín tónleik, og hon hevur givið tvær fløgur út. Væntandi kemur nýggj fløga við henni út í summar.
Eivør Pálsdóttir er ikki einans kend her í Føroyum. Seinastu árini er hon vorðin "heimskend" bæði í Íslandi og Danmark, og í Skandinavia sum heild.
Annika Hoydal hevur verið frammi við jøvnum millumbilum. Tey, sum eru komin eitt sindur upp í árini, minnast hana frá tíðini við Harkaliðnum, men eisini síðani hevur hon javnan verið frammi við populerum fólkatónleiki, sum fellur væl í oyruni hjá øllum.
Hóast konsertin er í Ítróttarhøllini í Vestmanna, so er avmarkað nøgd av atgongumerkjum.
Atgongumerki eru at fáa í Tutl búðini, hjá eBillett.fo og hjá Magn í Vestmanna. Prísurin er einans 295 kr.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eftir royndir á tveimum ymiskum verkætlanum, ið fingust við ung við trupulleikum, valdi Ingvald á Kamarinum at stovna sín egna skúla í sínum egna heimi
Vit eru í heiminum hjá Ingvaldi á Kamarinum tætt við havnarlagið í lítla norður sælendska býnum Holbæk. Húsini er býtt upp í tveir partar, heimið hjá Ingvaldi og familjuni í einu helvtini og Fjordskolen í hini helvtini. Fjordskolen er serskúli, ið Ingvald á Kamarinum tók stig til í 2001.
Ingvald er sosial pedagogur og fór undir Fjordskolen eftir at hava starvast við ung við trupulleikum á tveimum ymiskum dagtilboðum. Á Fjordskolen eru 13 næmingar, higartil hevur bert verið talan um dreingir í aldrinum 8-15 ár. Hetta eru alt næmingar við stórum trupulleikum við at passa inn í ein vanligan skúla.
Slær klikk tá klokkan ringir
– Tá okkara næmingar koma inn í ein skúlagarð við asfalti og við eini skúlaklokku sum ringir, tá slær tað klikk fyri teimum, so vit hava roynt at vent øllum 180 stig. Skúlin er í einum vanligum sethúsum. Vit gera nógv fyri at her er hugnaligt. Vit hava stearinljós á borðinum, garðurin er grønur og børnini hava hvør sína teldu, greiðir Ingvald frá yvir nýbryggjaða kaffi.
– Tá okkara næmingar hava føðingardag fáa teir gávur, eitt nú fløgur og spøl. Tá onkur doyr í familjuni sendir skúlin ein krans, hetta er alt við til at vísa næminginum, at onkur leggur í hann.
At hava skúlan við hús, krevur nógv av familjuni hjá Ingvaldi, men konan, ið er sálarfrøðingur og børnini hjá Ingvaldi stuðla honum í hesum. Eisini leggur Ingvald dent á at húsini eru uppbýtt og hetta virða næmingarnir.
Hevur broytt sína støðu
Umleið helvtin av næmingunum á Fjordskolen hava diagnosur sum ADHD, OCD ella Tourettes Syndrom. Summi eru undir doyvandi viðgerð við heilivági. Ingvald greiðir frá, at hann plagdi at vera ímóti, at børn fingu doyvandi heilivág. Tí gera tey eisini royndir við, at hjálpa børnunum at sleppa av við heilivágin. Men hetta eydnast nærum ongantíð.
– Eg havi broytt mína hugsan hesum viðvíkjandi. Um børnini verða hjálpt av heiliváginum, so er tað gott, at man kann gera tað við viðgerðini, sigur Ingvald.
Aðrir av næmingunum hava atferðartrupulleikar, av øðrum orsøkum, talan kann vera um næmingar við foreldrum, ið eru sjúk, hava ymiskar trupulleikar ella eru retarderaði ella næmingar, sum av øðrum orsøkum eru illa fyri..
Misti ein næming
– Tá eg var liðugur við at lesa til Sosial pedagog, arbeiddi eg eitt ár sum lærari á einum spesialskúla fyri ung við trupulleikum. Har treivst eg als ikki, skúlin var rikin for militant til mín. Úrslitið var eisini hareftir; næmingarnir gjørdust harðir og fóru út og løgdu á fólk. Ein av mínum næmingum varð skotin í einum ráni í Ølby. Hann doyði av skotunum og ein annar varð skotin í beini, tá hugsaði eg; nei, nei, nei – kæft, trit og retning riggar ikki, greiðir Ingvald frá.
– Fyrr vandi man politihundar við at buka teir, um teir ikki gjørdu, sum man bað teir. Men hetta er man er frá og er ístaðin farin at spæla við teir. Hetta kann eisini brúkast til børnini, tey læra gjøgnum spæl, sigur hann.
Vildi hava fulla stýring
Ingvald varð biðin um at vera leiðari á eini skipsverkætlan, har ung við øðrum etniskum uppruna enn donskum vórðu tikin umborð á skip. Hetta var ikki líka harðrent, men sera torført arbeiði. Hóast Ingvald var leiðari á verkætlanini, hevði hann ikki fulla stýring og tað vildi hann hava.
– Tey sum arbeiða við børnunum eiga at hava fulla stýring, hvørt barn hevur ymiskar tørvir, og teir tørvir kenna bert tey sum arbeiða við barninum. Tað var við hesum í huga, at Ingvald tók seg burturúr skipsverkætlanini og fór undir Fjordskolen. Ein skúli har hann er leiðari, og í samstarvi við hinum starvsfólkinum á skúlanum tekur allar avgerðir. Tey eru fýra fólk 2 pedagogar og 2 lærarar, ið eru um børnini alla tíðina, børnini skulu kenna seg trygg, og hava tey somu vaksnu rundan um seg.
Styrkir ikki veikleikar
Skúlin byggir á grundhugsjónina, at ikki fokusera uppá trupulleikar og veikleikar, men í staðin leggja dent á styrkirnar hjá barninum.
– Eg ringi ongantíð heim til foreldrini hjá barninum og tosi um at vit hava trupulleikar av ein hvørjum slag. Men ístaðin ringi eg heim og tosi um hvat gongur væl, og hvørjar styrkir barnið hevur, greiður hann frá.
Kennir seg sjálvan aftur
Tá tú tosar við Ingvald er greitt, at honum dámar sítt arbeiði. Sosial pedagogikkin valdi hann, eftir at hann flutti til Danmarkar, tá kreppan herjaði í Føroyum. Ingvald hevði roynt seg innan ymiskar vinnugreinar, m.a. sum myndamaður og sjómaður. Hann hevði einans 7. flokk, og tá hann kom til Danmarkar byrjaði hann á berum. Hann tók skúlagongdina frá 8. flokki til HF í eini serliga intensivari útgávu yvir tvey ár, síðan fór hann undir læruna sum sosial pedagog.
– Eg minnist, at tá eg fór til skips 14 ára gamal, tá føldi eg, at eg var verdur. Eg treivst ikki serliga væl í skúlanum. Fólk skulu vita, at tey duga okkurt, og tað er tað, sum eg vil hava mínar næmingar at føla, akkurát sum eg føldi, tá eg fór til skips.
Hava rættan rygg
Á Fjordskolen verður dentur lagdur á, at børnini ikki skulu kenna seg, sum um tey eru vrakaði og endaði á onkrum serskúla, tí tey ikki passa inn. Hetta verður gjørt við, at tey læra ymiskt, ið tú ikki lærir í vanliga fólkaskúlanum, og at tey fáa upplivingar, ið tey ikki høvdu fingið aðrastaðni. Eitt nú eigur Fjordskolen ein sera stásiligan seglbát, ein reyðan skjóttgangandi gummibát, jollur, vatnskíðir. Ingvald greiðir frá, at tey hava syrgt fyri at seglbátur, gummibátur og annað er 1. floks:
– Hesi børnini hava ongantíð uppliva, at nakað er 1. floks, so tí skulu tey her uppliva tað, sigur hann.
– Tá næmingarnir á Fjordskolen ganga niðri á havnarlagnum í vátdrakt, vita teir, at teir duga okkurt, sum flest onnur ikki duga, og ryggurin er øgiliga rættur, greiðir Ingvald frá.
– Tað er týdningarmikið, at næmingarnir vita, at vit hava tey høgt í metum. Vit geva teimum sjálvsvirði, næmingurin skal vita, at hann er okkurt og at onkur leggur í hann. Sjálvsálitið kemur av at duga væl, men tú mást hava sjálvsvirði, tí tað er tað, tú byggir sjálvsálitið á, greiðir Ingvald frá.
Vóru í Føroyum
Næmingar, pedagogar og lærarar á Fjordskolen vóru í heyst í Føroyum og ferðaðust. Hetta at ferðast saman er eisini ein partur av tí, at skapa jaligar upplivingar fyri næmingarnar, ið teir ikki høvdu uppliva aðrastaðni. Tað er heldur eingin ivi um, at Føroyar hava gjørt stórt inntrykk á teir níggju dreingirnar. Tá vit hitta nakrar teirra uttan fyri skúlan, eru teir skjótir at fortelja um túrin til Føroyar, og hvussu góður hann hevur verið.
Einki galið við dreingjunum
– Flogternan á veg niður aftur segði, at hon ongantíð hevði havt so fólkalig børn, teir søgdu: Undskyld må vi få noget at drikke og tílíkt. Hon hevði ikki uppliva sovorðið fyrr. Einki er galið við dreingjunum, teir eru stillir og róligir, greiðir Ingvald frá
– Tá ein næmingur í 1. flokki í fólkaskúlanum t.d. kemur ov seint, so er tað galið av læraranum at skelda barnið út, tí tað er ikki barnið, ið eigur feilin. Børnini skulu kenna seg trygg í fólkaskúlanum, men ístaðin koma fleiri av teimum skeivt inn í skúlaskipanina av fyrstan tíð. Fyri næmingin gerst tað at hoyra eina klokku ringja eitt niðurlag, og hetta royna vit at rætta uppá. Hetta ber til, men tað krevur, at familjan stuðlar upp um tað, at ein hugburðsbroyting hendur hjá foreldrunum, sigur Ingvald.
Ingvald virkar eisini sum ráðgevi, tá tað snýr seg um systkin hjá næmingunum, og fyri at fyribyrgja, at yngri systkin koma skeivt inn í skúlaskipanina og fyri at øll familjan fer í upploysn.
Finna orsøkina
Ístaðin fyri at skelda ein næming, verður á Fjordskolen tosað við hann, og arbeitt við at finna orsøkina, til tann atburðin, ið næmingurin vísir. Ingvald nevnir eitt dømið:
– Ein morgunin tók ein næmingur knappiliga ein stóran ljósastaka, og skuldi sláa ein annan næming í høvdið. Høvdu vit ikki steðga hon, hevði verið heilt galið. Tá vit so tosaðu við næmingin, vísti tað seg, at hann kvøldið fyri hevði sligið ein mann niður við einum kúbeini, tá hesin hevði brotið inn til teirra, og roynt at neyðtaka mammu hansara.
Fakliga støðið
Fakliga innlæringin tekur støði í einstaka næminginum, og hesin fær tí best møguligar fyritreytir at læra. Á Fjordskolen er m.a. ein 13 ára gamal næmingur, ið ikki dugur bókstavirnar Hann er somikið orðblindur, at hann ikki dugur at lesa. Ingvald væntar, at innan fyri 2 ár fer okkurt at henda og vónar, at hann fer at læra at lesa, tí teir arbeiða hart við hesum.
– Hann hevur motivatiónina og arbeiðir hart við tí og roynir at blíva við. Hann er ein skilagóður drongur, ið dugur væl alt møguligt annað, so sum at seyma og viðgera myndir á teldu. Ingvald hevur gjørt hann telduumsitara á skúlanum og givið honum eina farteldu. Hini børnini fara til hansara, tá okkurt forrit skal leggjast inn. Hann er glaður og hevur rættan rygg, sigur Ingvald.
– Tá er týdningarmikið at fáa ment tað sosiala, og fáa næmingin at skilja, at lívið steðgar ikki, tá tú er 14 ár. Vit læra næmingarnar at koma víðari, sigur Ingvald.
Tað týdningarmiklasta fakliga, er at tey læra at lesa og skriva, tí eisini innan støddfrøði eru nógv stykkir lesistykkir, so dugur tú ikki at lesa, hevur tú trupulleikar í øllum fakum.
– Umframt alt hitt á skúlanum, leggja vit nógvan dent á tað fakliga, og tryggja okkum, at næmingarnir gerast klárir til lívið, og hava best møguligar fyritreytir at fóta sær í lívinum. Teoriin hevur fingið somikið stórt pláss í øllum útbúgvingum, at tú skalt vera bókliga væl fyri, fyri at klára teg.
Faktakassi:
Fjordskolen var settur á stovn í 2001. Skúlin er eitt sosialpedagogiskt tilboð fyri børn, ið eru so illa fyri, at teirra atburður forðar fyri, at tey kunnu luttaka í einum vanligum skúlaumhvørvið. Endamálið við skúlanum er at geva einstaka barninum møguleika at sleppa úr vanligu frálærustøðuni, ið barnið blokerar fyri.
– Fjordskolen er tænkt som et dagbehandlingstilbud/ heldagsskole, hvor børnene er omgivet af de samme gennemgående voksne hele dagen såvel i den skoleforberedende undervisning som i fritidsdelen efter endt skoletid. Behandlingen forgår ud fra en helhedsanskuelse der specifikt medinddrager skoleforberedende undervisning og socialpædagogik, arbejdet med positive ændringer i familien og dens funktionsmåde. Set ud fra en skoleinstitutions betragtningsmåde er det overordnede formål med undervisningen i Fjordskolen at gøre barnet fortroligt med folkeskolens kultur, traditioner og arbejdssammenhænge, og således sikre dets mulighed for at kunne indgå som elev i et normalt skolemiljø uden behov for særlige støtteforanstaltninger.


text:
Asbjørn Heðinson og Dann Fróðason hava í dag, verði við til at skriva føroyska fótbóltsøgu!
Niðri á Kýpros, bleiv í dag, skriva føroysk fótbóltsøga Føroyska U17 landliðið hjá dreingum vunnu 2-1 á Slovakia. Undan hesum dystinum, hevði landsliðið tapt 4-0 á Írlandi og spælt javnleik 0-0, á vertinum frá Kýpros. Skuldi dreingirnir hava møguleika at koma víðari til endaspæli, sum verður í Kroatia í mei, so skuldi ein sigur til, samstundis sum Kýpros skuldi tapa móti írum. Roknistykki gekk upp og føroyingar, eru fyri fyrstu ferð nakrantíð, ávegis til eitt endaspæl í fótbólti. Asbjørn og Dann spældu allan dystin á tamp. Dann hevur spælt allar tríggjar dystirnar, sum spældir eru, meðan Asbjørn ikki var við tann fyrsta dystin, grunda á, at hann var leikbannaður.
Vit, í 07 Vestur, vilja ynskja Dann og Asbjørn, hjartaliga tillukku við hesum bragdi.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Barnaverndarsamstarv
23.12.2005
Kelda: Portalurin
Barnaverndarsamstarvið millum kommunurnar í Vágum, Vestmanna og Kvívík er góðkent av landsstýrismanninum við almanna- og heilsumálum
Leiðari er settur, og nýggja barnaverndarnevndin í økinum hevur havt sín fyrsta fund.
Sørvágs-, Miðvágs-, Sandavágs-, Vestmanna- og Kvívíkar kommunur hava sett Súsonnu Nordendal úr Sørvági í starv sum leiðari av nýggju barnaverndarumsitingini. Umframt leiðaran er normerað eitt hálvdagsstarv, sum ikki er sett enn. Hetta verður tó avgreitt heilt skjótt, sigur nýggi leiðarin, sum sjálv byrjar í starvinum á nýggjárinum.
Súsanna Nordendal er útbúgvin løgfrøðingur og arbeiðir í løtu á Almanna- og Heilsumálaráðnum, har hon umsitir barnaverndarlógina.
Nýggja barnaverndarnevndin hjá teimum fimm kommununum er mannað soleiðis: Jónleyg Poulsen umboðandi Sørvágs Kommunu, Helena Johannesen, umboðandi Miðvágs Kommunu, Annika Gudmundsen, umboðandi Sandavágs Kommunu, Jógvan í Dávastovu, umboðandi Vestmanna Kommunu og Dánjal Petur M_ller, umboðandi Kvívíkar Kommunu.
À fundi á Sandavági mikukvøldið fyri jól skipaði barnaverndarnevndin seg við Anniku Gudmundsen sum formanni og Jógvani í Dávastovu sum næstformanni.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Monmouth
Monmouth (Walisisk: Trefynwy = "býurin við Monnow") er ein býur í landssynningspartinum av Wales. Býurin liggur, har ið áirnar Monnow og Wye møtast, umleið tríggjar kilometrar frá markinum til Onglands. Býurin liggur 58 km í ein landnyrðing av Cardiff og 204 km vestan fyri London. Býurin liggur í Monmouthshire. Í 2001 búðu 8.877 fólk í Monmouth.
Í rómaratíðini lá ein borg her, sum nevndist Blestium. Eftir 1067 vaks býurin upp kring normannaraborgina, sum verður nevnd Monmouth Borgin (Monmouth Castle). Miðaldarbrúgvin á borgini, Monnow Brúgin er tann einasta av sínum slag, ið er eftir í Stóra Bretlandi. Seinni kom borgin at hoyra til Lancaster ættina, og Henrik 5. av Onglandi bleiv føddur her í 1387. I 1536 gjørdist býurin høvuðssæti hjá fyrisitingini í Monmouthshire.
Seinni gjørdist býurin ein miðdepil fyri ferðavinnu í Wye Dalinum, og harumframt eisini til ein marknaðarbý.
Innihaldsyvirlit
Søga[rætta | rætta wikitekst]
Útgrevstur, sum Monmouth Archaeological Society hevur staðið fyri, fram við Monnow Street, hava avdúkað eitt ríkidømi av kunning um ta elstu søguna hjá býnum. Council for British Archaeology hevur útnevnt býin sum ein av topp 10 býum í Stóra Bretlandi, sum eru verdir at vitja tá talan er um fornaldarfrøði.
Rómaratíðin[rætta | rætta wikitekst]
Tað fyrsta niðursetustað, ið man kennir til í Monmouth, er rómverska borgin Blestium. Henda borg var forbundin við aðrar partar av Rómararíkinum við vegum, sum førdu til teir størri býirnar Glevum og Isca Augusta. Fornfrøðingar hava funnið pottaskar og myntir í miðbýnum. Í tí seinni rómaratíðini, frá 2. øld til 4. øld, sær tað út til at býurin hevur verið miðdepil fyri jarnsmíð.
Miðøld[rætta | rætta wikitekst]
Eftir at Rómaraveldið endaði í Bretlandi, var Monmouth økið í syðra endanum av walisiska kongadøminum Ergyng (5. - 7. øld). Tað einasta prógvið fyri at fólk framhaldandi hava búð í Monmouth alla hesa tíðina er ein tekstur um eina kirkju í økinum í 7. øld. Tað er óvist hvar ið kirkjan var, men hon var í býnum, og so var hon ognað walisiska halgimenninum Cadoc. Í 1056 var økið lagt í oyði av walisiska prinsinum Gruffydd ap Llywelyn, tá hann var á veg í herna saman við einum heri av walisum, saxonarum og dønum fyri at niðurberja Ralph, jarlin av Hereford.[1] Edvard 2. av Onglandi sat eitt styttri tíðarskeið í fongsli í Monmouth Borgini, eftir at kona hansara, Isabella, og elskari hennara, Roger Mortimer, høvdu sett hann frá trúnuni.
Tíðin eftir miðøld[rætta | rætta wikitekst]
Í 1536 innførdi Henry VIII eina røð av lógum, sum síðan hava verið nevndar Laws in Wales Acts 1535–1542. Hesar lógir avtóku valdið hjá teimum sonevndu Marcher Lords og sameindi fyrisitingina av Onglandi og Wales. Eitt nýtt shire (fyrisitingarlig eind) var grundlagt, sum fevndi um økið vestanfyri Gloucestershire og Herefordshire, og Monmouth gjørdist county býur í hesum sonevnda shire, tvs. eitt slag av høvuðsæti hjá fyrisitingini. Býurin fekk umboðan í Enska Parlamentinum um somu tíð. Í 1605 gav James I Monmouth eitt sokallað town charter, sum er eitt lógarskjal, sum grundleggur eina kommunu, hetta var gjørt við tí sonevnda letters patent. Á einum korti yvir Monmouth, sum John Speed teknaði í 1610, líkist býurin rættiliga nógv sær sjálvum, sum hann sær út í dag, tá hugsað verður um høvuðsgøturnar, borgina og brúnna. Høvuðsgøtan Monmouth Street var gjørd sum ein typisk marknaðargøta, hon var sera breið í miðjuni, fyri at fáa pláss til sølubúðir, og smøl í báðum endum, soleiðis at fenaður ikki kundi sleppa til rýmingar.
Monmouth Skúli var stovnaður av William Jones í 1614. Monmouth Borgin skifti eigara tríggjar ferðir undir enska borgarakrígnum, og Oliver Cromwell kom framvið á hansara leið fyri at endurtaka Chepstow Borgina og kringsetti Pembroke Borgina í 1648.[2] Monmouth Borgin kom illa frá krígnum, men sjálvur býurin vaks í ríkidømi. Great Castle House (Stóra Borghúsið), bygt í 1673, er nú sætið hjá Royal Monmouthshire Royal Engineers, sum et tað elsta regimentið í bretska herinum. Shire Hall varð bygt í 1724 og varð brúkt til teir lokalu Assizes, sum var eitt slag av rættarhølum (hetta varð brúkt líka til 1972). Økið frammanfyri bygningin virkaði sum býarmarknaður.
Seinast í 18. øld var býurin blivin vælumtókt ferðamál hjá fólki, sum fóru ein túr sum nevnist "Wye Tour", tað er ein bátatúrur sum tekur tey vitjandi framvið tí vakra Wye Dalin, har fólk kundu njóta tað avbera vakra útsýni til Ross-on-Wye, Goodrich, Tintern, Chepstow og onnur støð. Skøldini William Wordsworth, Samuel Coleridge, og Robert Southey, umframt listamannin J. M. W. Turner, vóru millum teirra sum vitjaðu økið. [3]
19. og 20. øld[rætta | rætta wikitekst]
Admiral Nelson vitjaði Monmouth í 1802. Hann visti, hvussu stóran týdning tað hevði við stórum skógarøki har um leiðir, og at økið kundi veita við til bretsku sjóverjuna. Seint í 19. øld og tíðliga í 20. øld hevði Monmouth tætt samband við Rolls familjuna, sum bygdi eitt stórt hús á The Hendre beint uttanfyri býin. Í 1904 stovnaði Charles Rolls eina nýggja bilfyritøku saman við Henry Royce, men í 1910 læt hann lív í einari flogvanlukku bert 32 ára gamal. Ein standmynd er reist til minnis um hann á Agincourt Square í Monmouth.
Keldur[rætta | rætta wikitekst]
- ↑ Mounmouth-south.co.uk, A Brief History of the Town of Monmouth
- ↑ Peter Gaunt, Oliver Cromwell, Oxford, Blackwell, 1996, síða 93. ISBN 0-631-18356-6
- ↑ Elisabeth Whittle, "All These Inchanting Scenes: Piercefield in the Wye Valley", Garden History, Vol. 24, No. 1 (Summer 1996), síðurnar 148–161.


text:
Føroyar á topp 10 í dálking
Nú, eftir árskiftið, kunnu vit staðfesta, at vit hava yvirhálað USA, tá ið um ræður útlát av veðurlagsgassum. Føroyar eru nú at finna millum topp 10 í útláti av veðurlagsgassum og eru við 17,5 tonsum fyri hvønn føroying á sætta plássi, sambært altjóða orkustovninum, IEA
Hetta er beinleiðis í andsøgn við málsetningin, sum samgongan hevur sett sær, har útlátið skal minkast við einari helvt fram til 2030. Enn er framvegis onki veruligt politiskt stig tikið á leiðini, sum skal minka um oljunýtsluna.
Fyri tveimun árum síðani vóru Føroyar at finna á 22. plássi, við góðum 12 tonsum pr. íbúgva, (World Bank), so framgongdin er stór, nú vit hava økt útlátið upp til 17,5 tons pr. íbúgva.
Meðan heimsins lond royna at minka um útlátið av veðurlagsgassum, sita okkara politikkar í ráðaloysi. Vantandi strategi í orkumálum, ger at Løgtingið verður biðið um at taka støðu til hissini loysnir, t.d. um onkrir brúkarar skulu gjalda mvg ella ikki av hitapumpum, elbilinum ella øðrum orkuhaldstólum.
Vantandi varandi orka
Trupulleikin er heilt einfalt, at okkara samlaða grøna íkast einans er 6% av tørvinum: Vatn við 3,3% og vindur við 2,7%.
Meginparturin av okkara orkutørvi, heili 94% fáa vit úr olju, og tað er hendan partin, sum vit skulu heysta úr varandi orku.
Vindorka er besta boðið, har vit kunnu heysta nógva varandi orku.
Okkara veðurlag er sera valegnað til vindorku, tí her er vindur næstan hvønn dag.
Skal øll orkunýtsla á landi koma úr varandi orku í 2030, er neyðugt at seta upp 27MW av vindorku á hvørjum ári komandi 12 árini, t.v.s. tilsamans omanfyri 300MW av vindmyllum. Til samanbering kann nevnast, at vit í løtuni hava vindmyllur, sum kunnu framleiða umleið 20MW.
Ongin møguleiki at velja millum olju ella grøna orku
Í dag hava vit sum brúkarar ongan møguleika at kunna velja millum olju og grøna orku.
Vit kunnu ikki velja eina grøna orkuskipan, tí vit kunnu ikki velja at keypa varandi orku. Veljast kann millum olju til oljufýringina ella el framleitt úr olju til hitapumpuna.
Úrslitið er hitt sama - vit dálka akkurát líka illa.
Kósin í dag er skeiv. Ístaðin fyri at byggja varandi orkuskipanir, verður bygt oljurikið verk á Sundi fyri nærum 1 milliard krónur.
Fyri hesa upphædd høvdu vit kunna fingið sett upp 100MW av vindorku, t.v.s. næstan triðingin av allari tí orku, sum vit hava tørv á fyri at náa málinum fram til 2030!
Skipað tilgongd
Skulu vit gerast grøn, er neyðugt, at fleiri aktørar sleppa framat við nýskapandi loysnum, sum kunnu gagna samfelag okkara.
Okkum tørvar grøna og bíliga orku. Tíðin við einahandli og einkarætti innan orkuøkið er ikki tíðarhóskandi.
Frí kapping vil tryggja brúkaranum besta prísin.
Onnur lond hava skipaðan elmarknað, á sama hátt sum okkara fiskamarknaður, har ber til at keypa og selja el eftir tørvi, og har tað er útboð og eftirspurningur, sum avgera prísin.
Thormann Kruse


text:
- At taka burtur feitt ella tjøru úr klæðum/toyi.
Til meira krevjandi uppgávur viðmæla vit H-79.
Nýtsla:
Ótynt. Koyr á við sproytu ella pensli.
Maskindeilir kunnu eisini leggjast niður í upploysngin.
Virkningstíð:
5-10 min. Hereftir verður skolað og evt. bustað eftir við vatni.
Goymsla:
Væl afturlatin í upprunaligum ílati. Frostfrítt. Brandtrygt. Óatkomiligt fyri
børnum.
H-80 fæst í i 1L, 5L, 10 L, 20 L, 210 L og 1000 L
Tak niður datablað fyri H-80
Eru ivamál ella spurningar, so tosið við serfrøðingarnar á Kemilux.
_________________________________________________
TIL BILIN: Koyr H80 avfeittara á. Lat ikki torna ella standa í sól. Skal vera á í minst 3 minuttir. Skola væl. Vaska so bilin sum vanligt.
Vørulýsing:
15-30% Nonioniskar tensidir, 15-30% Anioniskar tensidir, < 5% EDTA, pH 10


text:
Orð: Levi Joensen
Lag 1: William G. Fisher
Lag 2: Jóhannes Poulsen
1. Á Nazarets gøtum ein smádrongur gekk,
og starvið sum træsmiður seinni hann fekk.
Hvør har kundi hugsað, at hesin ein dag
sín favn vildi breiða á Golgata træ.
Niðurlag: Syndfríur gekk, ja, syndfríur gekk,
á Nazarets gøtum hann syndfríur gekk.
2. Hann lærdi teir gomlu, tó ungur hann var;
bert tólv ára gamal, tá átti hann svar.
So undrandi lýddu teir gomlu hann á,
hans vísdómur komin var Himlinum frá.
3. Hann lív sítt í kærleika livdi so stilt,
hann grøddi tey sjúku, hans andlit var milt,
hann doyði á krossi, men upp aftur stóð;
nú verður tann frelstur, sum trýr á hans blóð.


text:
12/2/17
Jólagreat 2. des.
Booker T & The MG's er kulasti soul backing bólkur í verðini. Orgul og klaverleikarin Booker T. Jones legði navn til. Afturat sær hevði hann Steve Cropper á gittar, Donald "Duck" Dunn á gittar og Al Jackson Jr. á trummur. Ein kvartett í serflokki. Eitt skifti vóru teir húsorkestur á navnframa soulplátufelagnum Stax Records, og teir innspældu eisini plátur í egnum navni. Teirra sound gjørdist grundarsteinur í "southern soul" og "Memphis soul".
Í 1966 kom Booker T & The MG's jólaplátan In The Christmas Spirit á Stax Records. Eg havi tokka til hesa útgávuna, tí hon ljóðar 110% av Booker T & The MGs - rátt og spartanskt suðurstatssoul uttan dikkedar - og 100% sum ein jólapláta. Hissini jingle bells eru komnar uppí, men annars hugna menn sær við at jamma groovy jólaløg. Við teirri eyðkendu Booker T & The MG's instrumenteringini. Herligt!
Annars ein nokkso jólalig anekdota: í samband við henda partin av Jólagreat fór eg í plátuhyllina eftir míni In The Christmas Spirit LP, og brádliga stóð debutplátan Green Onions (1962, í endurútgávu frá 1966) við síðunar av. Tað burdi als ikki verið nakað forgjørt í hesum, tí eg keypti hana jú í Hamburg í 2013. Men í 2014 fluttu vit heim til Føroya, og tá eg í februar 2016 byrjaði at pakka plátusavnið út og seta tað upp undir nýggjari lon, var Green Onions horvin.
Eg leitaði og leitaði og var farin at halda at LP'in var burturmist for good. Tvs. inntil í gjár, tá hon brádliga stóð har við síðunar av In The Christmas Spirit. Kanska er hon bara smokkað burturímillum. Ella kanska hevur ein jólavættur verið uppá spæl? Eg havi einki ímóti teirri seinnu frágreiðingini. LP'ina av In The Christmas Spirit fann eg annars í eini plátubúð í París í 2015. Hon hevur fylgt okkum trúliga síðani!
Subscribe to: Post Comments (Atom)


text:
Altjóða Skrivstovan (ASK) hevur kunningarfund um kvotu 2-umsóknir til Danmarkar mikudagin 21. februar kl.16.00-16.50 og aftur kl. 17.00-18.00 á Setrinum á J.C. Svabos gøtu 14. (Gróthusið). Tiltakið verður stroymt.
Kunningarfundur um kvotu 2-umsóknir
Mikudagin 21. februar skipar Altjóða Skrivstovan fyri kunningarfundi um kvotu 2-umsóknir til Danmarkar.
13 nýggjar master í heilsuvísindum
Týs- og mikudagin í hesi vikuni vóru 13 kvinnur, sum vardu ritgerð í heilsuvísindum á Deildini fyri heilsu- og sjúkrarøktarfrøði á Fróðskaparsetri...
Gethin Wyn Roberts á altjóða kongress fyri landmátarar (FIG)
Heitið á kongressini var "Embracing our Smart World where the continents connect: enhancing the geospatial maturity of societies"
Panelfundur um mentanarferðavinnu
Panelfundur við støði í gransking í mentanarferðavinnu í Sjóvinnuhúsinum fríggjadagin 1. juni kl. 13.30-15.00


text:
Kiran Jóanesarson
02.12.2017 - 19:12
Fiskur > Tíðindi > Føroyar
Grønlendska rannsóknarskipið Pamiut, úr Nuuk, varð í gjár tikið uppá bedingina hjá Mest í Havn.
Pamiut kom á Havnina fyrr í vikuni, og hjá Mest skal ymiskt klassaarbeiði og viðlíkahaldsarbeiði gerast.
Eitt nú skal skipið hava botnsýn, málast og annað.
Enn er óvíst hvussu leingi arbeiðið tekur at gera, men tað velst um hvat klassin krevur, verður upplýst frá Mest.
Pamiut hevur verið í Føroyum fleiri ferðir seinastu mongu árini, har ymiskt arbeiðið er gjørt við skipið.
Eisini fleiri føroyingar hava siglt við skipinum, meðan tað hevur virkað sum rannsóknarskip í eitt nú Kanada.
Grønlendska felagið, sum eigur Pamiut, er fari í gongd við at finna fígging til keyp av nýggjum skipið, sum skal avloysa Pamiut, so spurningurin er nú hvussu ofta hetta skipið verður at síggja í Føroyum aftrat.


text:
Tíðindasavn
Aðalfundur hjá S&K felagnum 2016
Aðalfundurin hjá S K felagnum verður fyrsta leygardag í mars 2016. Aðalfundurin verður leygardagin 5. mars 2016 kl. 19:00 í húsinum hjá S K felagnum, ...
Gleðilig jól og gott nýggjár
Nevndin í S K felagnum vil ynskja tær og tínum næstu eini gleðilig jól og eitt gott nýggjár við tøkk fyri brátt farna árið.Hent vitan:Veitingarnar ...
Nevndin í S&K felagnum á rundferð kring oyggjarnar 2015
Nevndin í S K felagnum hevur haft kunningarfundir kring oyggjarnar. Nevndin var í Klaksvík, Runavík, Fuglafiri, Vágunum og í Suðuroy.S K felagið gjørdi ein nýggjan ...
Nevndarfundur verður fríggjadagin 22.5.2015 kl. 19.30
Nevndarfundur verður fríggjadagin 22.5.2015Nevndin í S K felagnum møtist fríggjadagin til nevndarfund. Nú vit hava gjørt nýggjan lønarsáttmála við FAG, so fara vit at hava ...
Nevndin í S&K felagnum hevur undirskriva lønaravtalu við FAG, ið er galdandi til 30.4.2017
21.4.2015 undirskrivaði nevndin í S K og FAG eina avtalu um nýggjan 2 ára sáttmála, ið er galdandi til 30.4.2017Lønarkarmurin fyri 2015 er 1,98% er ...
Nevndin hjá S&K felagnum á skeiði um starvsfólkarætt.
Nevndin hjá S K felagnum var á skeiði umborð á Norrønu frá 6.4. - 9.4., har skeiðsevni var starvsfólkarættur. Skeiðhaldari var Páll Nielsen, sakførari. Við ...
Aðalfundurin hjá S&K felagnum var 7 februar 2015
Aðalfundrin hjá S K felagnum var leygardagin 7 februar 2015. Skráin var sambart lógum felagsins. Hettar var ein góður aðalfundur og m.a. var uppleggið til ...
Aðalfundur hjá S&K felagnum 2015
Aðalfundurin hjá S K felagnum verður leygardagin 7. februar 2015 kl. 19:00 í húsinum hjá S K felagnum í Havn, Traðavegur 20.Skráin er sambart lógum ...
Jólaheilsan
Nevndin í S K felagnum ynskir øllum sínum limum eini gleðilig jól og eitt gott nýggjár.Skrivstovan er stongd frá 22.12.2014 til og við 4.1.2015. ...
Nýggj og betur avtala við TRYGD um avsláttur
Nýggj avtala er gjørd við TRYGD um enn betur avsláttur uppá tryggingar frá TRYGD, ið kann koma heilt uppá 32,5%, fyri allar S K limir.Les ...
Rokna tína løn
Vit vilja gera vart við, at á heimasíðu okkara, er komin ein nýggjur møguleiki. Vit hava lagt eina skipan á heimasíðuna, ið ger at ein ...
Álitsfólkatúrur hjá S&K umborð á Norrønu
S K felagið hevur haft ein góðan og upplýsandi túr við Norrønu, á veg yvir til Ísland, har vit hava haft eitt álitisfólkaskeið fyri ...
Aðalfundrin hjá S&K felagnum var hildin leygardagin 22.02.2014
Leygardagin 22.02.2014 var aðalfundurin hjá S K felagnum hildin. Fitt av fólki var møtt upp. Sigast kann, at uppmøtu aðalfundarfólki vóru nøgd við hvat tey ...
Tað verður kampval á aðalfundinum hjá S&K 22 februar 2014
Eyðgerð og Poula standa fyri vali á komandi aðalfundið hjá S K felagnum, ið verður 22 februar kl. 19:00. Tær stilla báðar uppaftur til nevndina ...


text:
Smittandi sjúkur
Ferðandi, sum hava smittandi sjúkur, sleppa ikki umborð á okkara flogfør, um mett verður, at tann ferðandi er ein beinleiðis hóttan móti heilsuni og trygdini hjá øðrum ferðafólkum. Dømi um smittandi sjúkur kunnu vera skáldkoppar, reydlingar, meslingar o.líkn. Um tað við fráferð eru týðilig tekin uppá sjúku, skal ein hava læknaváttan hjá sær. Atlantic Airways hevur rætt til at avvísa ferðandi, sum ikki kunnu vísa neyðug skjalprógv.
Atlantic Airways bjóðar tænastur samsvarandi fyriskipanini hjá Europatinginum og Europaráðnum (EF) 1107/2006, og vit halda okkum til ásetingarnar í fyriskipanini um rættindini hjá virkisskerdum og rørsluskerdum í sambandi við loftvegis flutning.


text:
Líknandi greinar
Musikkstevnan 2018 í Klaksvík, byrjar klokkan tvey ídag
Fríggjadagin – á dýra biðidegi – verður árliga musikkstevnan fyri horn- og harmoniorkestini í Føroyum, hildin í Klaksvík. Musikkstevnan er, tá ið horn- og træblásarar í øllum aldri kring landið hittast at spæla fyri hvørjum øðrum og øllum áhugaðum. Fyrsta stevnan var hildin í Vestmanna í 1966, árið eftir var hon í Klaksvík, so í Les meira…
Kann ein vátserviettur samanberjast við eitt bað?
Hetta kann væl henda í Klaksvík, tað sum er við at henda á Bornholm. Umsitinigin hjá Klaksvíkar Kommunu er methøg og veksur við risafetum hvørt ár og har tað gongur mest út uppá at fylla meira og meira fólk inn í umsitingina, so at tey eldru og veiku blíva koyrd í eitt síðuspor og har Les meira…
Rørandi løta, tá Guttorm Sørensen fekk handað heiðursskjal
Tað gjørdist ein sera rørandi løta í Býráðshúsinum í kvøld, tá ið Guttorm Sørensen fekk handað heiðursskjal Poul E. Petersen. Sera nógv fólk vóru komin saman at heiðra Guttorm og løtan gjørdist minnilig, við góðum talum og so sungu 17 sangarnir eisini tveir vakrar sangir. Samanumtikið vóru øll samd um, at Guttorm Sørensen var rættið Les meira…


text:
Fylgja vit hansara egna bókayvirliti í nýggju bókini, er hetta útgáva nummar 30 hjá yrkjaranum og listamanninum, sum fyri langari tíð síðani skuldi verið settur á føroysku fíggjarlógina fyri sítt ótroyttiliga arbeiði føroyskum máli og hjólveldi at frama.
Men skulu vit taka valskránnar hjá teimum ymsu flokkunum í álvara, eru vána líkindi fyri framtíðar lønveitingum til yrkislistafólk. Tjóðveldi, sum eg annars helt hava progressivan hugburð mótvegis listini, orðar seg nú heldur konservativt í nýggju valskránni við serligum denti á at varðveita kvæðini. Tað er jú tað herliga við kvæðunum, at tey eru gomul - har er einki stríð við copyright og troyttandi rithøvundum, sum hava tørv á mati og húsaleigu, klæðum og gummustúvlum og hvat tey annars finna uppá at forlanga í teirra æviga kravsemi. Í eini tílíkari konservativari mentanarhugsjón er heldur ikki tann stóri tørvurin á serfrøðingaráðum, tí tað er jú longu staðfest fyri langari tíð síðan, at kvæðini eru haldgóð list, so í staðin fyri at finna uppá nýtt, er meira ómakaleyst, at vit heldur miðsavna okkum um at konservera gamla mentan.
Heldur enn at konservera fæst Tóroddur Poulsen við at konsentrera og tað er galdandi óansæð um vit hyggja at hansara bókum, myndum, installatiónum ella permuni á bókini, sum er átøk eini kollasju, ið rillar skemtiliga á markinum millum slætt readymade og tað heimagjørda. Svarta steinprentið við teimum gráu, tysjandi krabbunum slær ein lagnutungan, dapran klangbotn, sum ljómar gjøgnum alt verkið. Bókin hevur heitið: "Bræddur firvaldur" við uppískoytinum "52 ljóð til tøgnina" og sambært tíðindaskrivinum er talan um eitt yrkingarsavn, sum er øðrvísi í mun til hini søvnini hjá Tóroddi Poulsen. Sjálv haldi eg, at hetta savnið tykist skrivað heilt og fullkomiliga í sama anda sum tey undanfarnu.
Fyri tann matliga lesaran ljóðar "Bræddur firvaldur" sum ein modernaður og sera lættur døgurarættur, ið her verður borðreiddur fyri lesaranum. Men orðið bræddur kann bæði brúkast um at snerkja ella at hita og verður somuleiðis brúkt um tað, sum bráðnar ella verður tjørað og tá fari eg brádliga at hugsa um Damien Hirst og hansara óvandaligu og hjartaleysu viðferð av summarfuglum. Óansæð associatiónir og hvørja merking av orðingini, vit velja, tykist tað onkursvegna snúgva seg um fullkomnan og stokkutan vakurleika, sum er við at forfarast. Antin tað snýr seg um at kóka hann ella konservera hann til eftirtíðina er úrslitið tað sama, firvaldurin doyr. Á sama hátt sum í undanfarnu bókum er tað deyðin sum altavgerandi treyt, ið yrkingarnar snúgva seg um, men eg havi ikki áður verið so sinnisrørd av at lesa Tórodd Poulsen sum av hesum yrkingunum, ið bera fram eitt óendaligt takksemi frá einum yrkjaraegi, sum við sorgblídni ásannar hvussu stutt lívið er og hvussu lítið og hvussu nógv vit formáa okkum. Tað er helst at gera ov lítið av at pástanda, at evni sum deyði og skapan eru klassisk, men fá duga at orða tað á so originalan hátt sum Tóroddur Poulsen: ..kjøtið spelar/ avstað/ inn í/ eina kjøtleysa framtíð...(s.49)
Lívið er ikki sjálvsagt og tilveran má livast uppá tross av tí feittuta skugganum, sum støðugt lúrir. Jú, vit eru av sonnum á somu slóð sum í undanfarnum bókum, men tað er eins og yrkjarin í hesum árum tekur seg fram við sjeymílafetum. Í so máta minnir hann um Ingálv av Reyni, tá hann var farin um tey 80. Tóroddur Poulsen er við sínum 54 árum ein unglingi í mun til hetta, men hansara eyðmýgd yvir fyri tilveruni og listini tykist vaksandi í beinum lutfalli við ta støðugu minkingina av yrkingareglunum. Hetta eru klænar, smáar universala yrkingar, sum innihalda alla skapan og alla oyðilegging í einum skyggjandi prismublunki sum t.d. her:
fyrst
eitt blunk
síðani
siga okkurt
sum um
eina løtu
stendur
á pappírinum
um vónina
sædda
frá kavaflykruni
beint áðrenn
hon lendir
(s.10)
Samstundis sum myndamálið í yrkingunum er ríkt, frískligt og originalt, hómast eisini ein eyðmjúkur tørvur til at siga tingini beint fram, t.d. í eini verjurøðu fyri deyðan:
ikki ákæra
deyðan fyri
menniskjunnar
óeydnusemi
hann skapti
vakurleikan
og lívið gjørdi rammuna
og logan
sum sveið
veingirnar
á einglinum
sum ætlaði at eta
rótina til alt
(s.61)
Viðvíkjandi yrkingarhátti er talan framhaldandi klassiskt modernistiskar snildir við negatión, subjektskifti, samanseting av logiskt óforeiniligum heildum, umorðingar, samanseting av ítøkiligum og óítøkiligum, umrøða av ókendum lutum í bundnum formi osfr. Men Tóroddur Poulsen er kortini trúgvur mótvegis sær sjálvum og fullkomiliga originalur. Hansara yrkingar eru tilfarsliga tilvitaðar og á ein hátt arbeiðir hann meira sum ein installatiónslistamaður enn sum ein litteratur, tá hann setir sínar tekstir saman. Eisini er hann serstakliga tilvitaður um form og rørslu og um samsvar millum form og innihald sum her:
toran gongur
og orðini
oysa niður
tá eg rópi nú!
kava dýrini
og fuglarnir
niður í
eina syndaflóð
av yrkingum
har fiskarnir
taka ímóti okkum
við feskum bløðrum
Yrkingin er dømi um ein greiðan vertikalan form, sum tekur seg upp á himmalhválvinum. Rørslan byrjar í erva og streymar niðureftir inntil bløðrurnar leiða okkum upp aftur til byrjanina í ringrásini.


text:
Verkætlanin hevur havt til endamáls at útvega karmar til børn og ung, sum av ymsum orsøkum hava tørv á ymsum stuðulstilboðum í dagligdegnum. Bygningurin skal kunna hýsa børnum og ungum við ymiskum tørvi, og karmarnir skulu nýtast til fleiri endamál í mun til framtíðar tørv. Dentur er lagdur á smidleika, sum skiftandi tænir børnum og ungum í mun til ávísa endamálið. Nú bygningurin er liðugur hýsir hann eini umlættingareind, eini virkniseind, felags- og starvsfólkaøki, eins og einum uttanhýsisøki.
Arbeiðsánari: Almannamálaráðið
Byggiharri: Landsverk
Ráðgevi: Kontrast
Undirráðgevi: SMJ og LBF
Høvuðsarbeiðstakari: Sp/f Valbjørn Dalsgarð
Undirarbeiðstakarar:
Jørðarbeiði: Tórhallur Hansen
HVS: Rólant Vidtfelt
El: EL.FO Málaraarbeiði: Niels Sørensen
Innbúgv: Blika
Kostnaðarætlan: 14,4 mió. kr.
Økið við Virknis- og Umlættingardeplinum er 2.646 fermetrar til støddar, og sjálvur bygningurin er 481 fermetrar til støddar. Pláss er fyri átta umlættingarplássum, eins og depilin hýsir heimabúgvandi børnum úr nærumhvørvinum til virknistilboð eftir skúlatíð. Bygningurin er soleiðis háttaður, at møguleiki er fyri at broyta fýra umlættingarpláss til tvær búeindir, um tørvur seinni verður á hesum. Depilin hevur átta kømur, harav seks við egnum baðirúmi, og kømrini eru knýtta at tveimum felags økjum.


text:
Eitt andaligt heim fyri føroyingar í Keypmannahavn. Her hittast útsetar úr øllum Føroyum til sang og undirvísing úr Bíbliuni, til prát og samveru.
Komandi tiltøk
Møti og tiltøk
Sunnumorgnar kl 11 og Fríggjakvøld kl 20 eru tey vanligu møtini. Til ber at síggja fleiri tiltøk á síðuni
Finn okkum
Kristnastova
Birmavej 36
DK-2300 København S
Søgan
Kristnastova byrjaði í 1973, sum ein útrættur armur frá samkomum í Føroyum til útisetar í Danarmk.
Stuðla
Kristnastova verður hildið uppi á sjálvbodnum gávum. Eisini er týdningarmikið at biðja fyri arbeiðinum.
Kristnastova hevur sum mál
At vísa fólki á Frelsaran, Jesus Kristus og at hjálpa trúgvandi at mennast í trúnni á Jesus. Hesum málum vilja vit náa gjøgnum møti og onnur tiltøk, har boðskapurin um Jesus verður boðaður. Vit leggja dent á sunna læru úr Bíbliuni, á góðan tónleik og lovsong og á kveikjandi prát og samveru. Dentur verður eisini lagdur á felags uppbygging í húsbólkum og til tænastu millum kristin eins væl og ikki-kristin.


text:
Leygarkvøldið kl 21:00 skipar Rithøvundafelagið fyri upplestrarkvøldi í Sirkus í Havn. - Tá nýggja nevndin í Rithøvundafelagnum tók við í vár, gjørdu vit beinanvegin av, at vit vildu taka táttin við upplestrarkvøldum í Sirkus upp aftur, sigur Sámal Soll, formaður. - Síðani apríl hava vit havt upplestrarkvøld næstan hvønn mánað og hetta er sjeynda upplestrarkvøldið í hesum skeiði. Upplesarar leygarkvøldið eru Jóanes Nielsen, Oddfríður M. Rasmussen og Bergur Rasmusen.
Sirkus læt upp fyri jól í 2009. Tá avmyndaði eg eigaran, Sunnevu Háberg Eysturstein, medeigaran, Jóel Briem, og virkandi borgarstjóran Boga Andreasen í litríku barrini.
- Hetta er eitt gott høvi, ikki bert hjá okkara limum, men eisini hjá debutantum, at lesa sínar tekstir fyri áhoyrarum í einum hugnaligum og óhátíðarligum umhvørvi, sigur nývaldi formaðurin, sum tók við eftir eykaaðalfund 11. apríl í ár. Hinir nevndarlimirnir eru Marjun S. Kjelnæs, næstforkvinna, Janus á Húsagarði, kassameistari, Bergur Rasmussen, skrivari og Rói Patursson, nevndarlimur. Tiltakslimir eru Gitte Klein og Helle Thede Johansen. 120 limir eru í Rithøvundafelagnum.
- Ætlanin er at skipa fyri upplestrarkvøldi aftur um einar tríggjar vikur og vit hava longu fingið tveir upplesarar til tað tiltakið. Vit í nevndini eru stak væl nøgd við samstarvið við Sirkus, men um áhugi og umstøður eru til tess, er eingin forðing fyri at hava upplestrarkvøld aðrastaðni í landinum eisini, sigur Sámal.
- Framyvir kundu vit hugsað okkum at tikið upplestrarnar upp, annaðhvørt bert ljóðupptøkur ella á video, sum so kann leggjast á heimasíðu okkara rit.fo ella til tiltøk, sum Rithøvundafelagið annars tekur lut í.


text:
Í dag læt upp framsýningin Anything is a mirror við málningum eftir Hansinu Iversen (f.1966) í Listasavni Føroya. Dánjal á Neystabø spældi á klaver og sang, innan Nils Ohrt, savnsstjóri, greiddi frá um framsýningina, bókina, sum Lisbeth Bonde hevur skrivað, og øll tey, ið høvdu hjálpt til og stuðlað. Nils Ohrt sigur í innbjóðingini, at føroysk myndlist er bara sløk hundrað ára gomul. - Av somu orsøk hava kvinnulig listafólk, sum jú hava gjørt vart við seg tey seinastu hundrað árini, havt ein nógv størri leiklut enn í longru og meira æruverdu listasøguni í øðrum londum. Arvurin eftir Ruth Smith og Elinborg Lützen heldur fram við fleiri gávuríkum yngri kvinnum, og her stendur málarin Hansina Iversen (f. 1966) á odda við sínum sterku og óvikiligu málningum.
Mótsett flestu listafólkunum í síni samtíð knýtir Hansina Iversen seg til eitt so óføroyskt fyribrigdi, sum ta altjóða nonfigurativu listina, tað veri seg ítøkiligu listina einumegin og abstraktu ekspressionismuna hinumegin. Tað merkir ikki, at hennara list ikki hevur føroyskan íblástur, men listabúnin er fyrst og fremst alfevndur og snýr seg um anda, kropp og lív.
Málningarnir hjá Hansinu Iversen eru bæði cool og hot. Teir vællýstu og sterku litflatarnir í tvítýddari rúmkenslu hevur hon í felag við tann analytiska partin av nonfigurativu listini. Hana ríkar hon við organisku skapunum og teirra dynamiska lívi ofta við mjúkum, men av og á eisini við ógvisligum kompositiónum. Slóðin eftir penslinum og ymiska upploysingin av skapunum bera eisini boð um, hvussu glað Hansina er fyri abstraktu ekspressionismuna og ikki minst amerikanska list.
Seinastu ferð, Hansina Iversen sýndi fram á Listasavni Føroya, var í 2003, og nógv er hent í hennara list síðan tá. Hon er vorðin ljósari, lættari, djarvari og meira virtuos - uppá tann góða mátan! Málningarnir á framsýningini eru eisini málaðir hetta seinasta árið, og sum nakað nýtt hevur Hansina í tvær vikur fram til upplatingina málað ein risamálning til skilaveggin á savninum - tvær ferðir sjey metrar!
Listin hjá Hansinu Iversen er klár, orkurík og sansalig og tí lætt atkomulig, men við sínum nonfigurativa dámi er tað eisini torført at kenna nakað aftur í henni, kunnu vit øll semjast um. Hon hevur tí ynskt sær eitt heiti úr eini útsøgn hjá tí non-figurativa, amerikanska málaranum Agnes Martin: Anything is a mirror. Og hesin spegil sipar til, at tað er í sálini á hvørjum einstøkum áskoðara, at nakað kennist aftur, og meiningin sprettur fram, tá hugt verður at hennara myndum.
Men tað er heldur ikki neyðugt. Vit kunnu bara hyggja - og kenna. Tá vit sleppa orðunum, gloyma vit okkum sjálv. Og tá tað eisini hendir í einari fragdaruppliving, kennist tað í grundini sum tað, ið rópast lukka, segði Nils Orth, savnsstjóri, millum annað í vælupplagdum fyrilesturi, innan framsýningnin lat upp.
Framsýningin Anything is a mirror er opin í Listasavni Føroya frá í dag til 30. november í 2014. Og afturvið dynamisku nonfigurativu myndunum ber eisini til hjá børnum at spæla við og endurspegla linjurnar í søguni í reinum kropsrørslum mitt a gólvinum.


text:
Í sambandi við niðurlegging av pørtum av tyrvingarplássinum í Húsahaga hevur Umhvørvisstovan givið Tórshavnar kommunu undantak til at taða oman fyri 250 metra hædd.
Í umhvørvisgóðkenningini fyri tyrvingarplássið er ásett, at økið skal avsluttast við í minsta lagi einum metri av mold, og skal gras sáast, soleiðis at minst møgulig broyting verður í mun til upprunaliga lendið. Fyri at hjálpa uppá hetta, ynskir Tórshavnar kommuna, saman við festaranum av lendinum, at taða so hvørt sum økini verða niðurløgd.
Ein partur av tyrvingarplássinum liggur oman fyri 250 metra hædd, har forboð er fyri at taða sambært kunngerðini um taðing. Umhvørvisstovan kann tó í serligum førum veita undantaksloyvi at taða oman fyri 250 metra hædd.
Umhvørvisstovan heldur, at tað hevur týdning, tá slíkt tyrvingarpláss verður niðurlagt, at mold verður løgd á og at økið verður sátt, fyri at økið ikki skal liggja sum eitt sár í lendinum, og at taðing á slíkum økjum kann vera fevnt av undantakinum um at loyva taðing oman fyri 250 metra hædd.
Undantaksloyvið er tíðaravmarkað til 5 ár, og er treyt sett um, at taðast einans skal á økjum, ið hava verið nýtt til tyrving, og einans í sambandi við niðurlegging av einum øki. Eisini er treyt um at avmarka nøgdina av tøðum.
Undantaksloyvini eru her
Avgerðin kann kærast til innlendismálaráðið.
Kærurætt hava tey, sum avgerðin hevur ein týðandi persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi 4 vikur frá dags dato, t.e. mikudagin 2. august 2017.
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Ingi Samuelsen
19.05.2017 - 09:29
Tíðindi > Uttanlands > Annað
Chelsea Manning, fyrrverandi amerikanski hermaðurin, ið varð dømdur fyri at leka trúnaðarskjøl til Wikileaks, hevur nú kunngjørt mynd av sær sjálvari.
Transkynda Manning, sum er fødd sum drongur, og gekk undir navninum Bradley Manning, fekk 35 ára fongsulsdóm, men varð í týsdagin leyslatin eftir at hava sitið sjey ár av fongsulsdóminum. Barack Obama tók avgerð um at geva henni grið.
Síðani leyslatingina hevur hon havt onkra dagføring á sosialum miðlum, men ikki fyrr enn nú hevur almenningurin fingið loyvi at síggja andlit hennara.
"Okay, so here I am everyone!!" skrivaði hon við einum smílandi emoji og #HelloWorld á Instagram og haðani víðarisent á Twitter.
Les eisini: Varskógvarin Chelsea Maning verður leyslatin í dag